ڕۆشنبیری دووڕویی – admin\nهێرشی حەشدی شەعبی بۆسەر کوردستان لەگەڵ خۆیدا ڕۆشنبیریەکی دووڕی هێنایە سەر شانۆ. لەشکرێک لە سیاسەتمەدار و ڕۆشنبیر نەک هەر بێدەنگن لە داگیرکاری حکومەتی میلیشیا شیعەکان و پێش لەشکری بنەماڵەی تاڵەبانی بەڵکو بونەتە پاساوچی ئەم بنەماڵەیە و تەنانەت حکومەتی میلیشیا شیعەکانی عێراقیش بەڵام لە بەرامبەر بنەماڵەی بارزانی و حکومەتی میلیشیایی پارتی و یەکێتیدا توندن و دەیانەوێ بیگۆڕن. ئەم ئەنتی پارتی بون و ئەنتی بنەماڵەی بارزانی بونە و لەهەمان کاتدا پرۆ بنەماڵەی تاڵەبانی بون و بانگەوازی عەبادی و حەشدی شەعبی و قاسم سلێمانی کە هەرێمی سلێمانیان بۆ ڕزگاربکا نیشانەی بونی ڕۆشنبیریەکی دووڕویانە و داڕمانێکی سەرتاپاگیری ئەخلاقی و ڕۆشنبیریە.\nمەریوانی وریا قانع وەک یەکێک لە ڕۆشنبیرەکانی گۆڕان نوێنەری ئەم ڕۆشنبیریە دووڕویی یەیە. لە دوو نوسینیدا کە لە دوای ١٦ ئۆکتۆبەرەوە نوسیویەتی ، ئەوەی لەم ڕوداوانەدا بەیەک وشەش باسی ناكات ئەم ٣١ ئابەی یەکێتی و بنەماڵەی تاڵەبانی يه لە ١٦ ئۆکتۆبەری ٢١٠٧ و وەک پاساوچیەک دەڵێ” ئەم شکانە بەوە تەفسیر ناکرێت کە ئەم یان ئەو یەکەی سەربازی شەڕی نەکردوە و خیانەتی لە ھاوسەنگەرەکانی کردوە.” ئایا مەریوان لە ٣١ئابی ١٩٩٦یشدا هەمان شتی وتوە بەرامبەر بە پارتی کە هێنانی بەعس تەفسیری هیچ ناکا!\nمەریوان باس لە شەرمی سیاسی دەسەڵات و شەرمی ڕۆشنبیری بەیعەتەکانی دەسەڵات دەکا بەبێ ئەوەی باسی بنەماڵەی تاڵەبانی و پشکی شێری هاوپەیمانەکەی گۆڕان لەم شەرمە سیاسیەدا بکا. ئەم دووڕوییە ئەرکێکی سیاسیە کە ئەم ڕۆشنبیرە ستراتیژیستەیە بۆ بزوتنەوەی گۆڕان جێبەجێی دەکا تا لەسەرئەم خەتە بیهێڵێتەوە لە پێناو پاراستنی هاوپەیمانێتیەکەی لەگەڵ باڵی بنەماڵەی تاڵەبانی یەکێتیدا.\nبزانن ئەم نوسەرە چۆن پاساوی تەسلیمکردنی کەرکوک دەداتەوە و دەڵێ ” بڕیاری بەرگریکردن و شەڕکردن لەگەڵ سوپای عێراق و حەشدی شەعبیدا ھەڵەیەکی ستراتیژیی تر بوو… ئەم شکانە بەوە تەفسیر ناکرێت کە ئەم یان ئەو یەکەی سەربازی شەڕی نەکردوە و خیانەتی لە ھاوسەنگەرەکانی کردوە.” کەواتە بەرگری کردن و شەڕ کردن لەگەڵ سوپایەکی داگیرکەر لە بنەڕەتەوە هەڵەیە لای مەریوان و تەسلیمکردنەوە هەڵوێستێکی ستراتیژ ڕاست بوە و هەربۆیە ئەو “خیانەتە”ی بنەماڵەی تاڵەبانیش هیچ نیە و بگرە بەشێک لەو ستراتیژە دروستەی تەسلیمکردنی کوردستان بوە.\nدیارە مەسەلەکە تەنیا پاساوچێتی و داپۆشینی ٣١ ئابی یەکێتی نیە بەلای ئەم ڕۆشنبیرانەی بەیعەتی ئەمبەر دێگەڵەوە ،بەڵکو هاوڕابون و هاوبەرژەوەندی بونە لەگەڵ ئەم ٣١ ئابەی یەکێتیدا. لەمەش زیاتر هاوئاوازی ئەم ڕۆشنبیرانەیە کە بونەتە پاساوچی لەشکرکێشی عەبادیش و ڕایدەگەیەنن خەتای ٣،٥ملێون ئینسانە کە لە کوردستان رفراندۆمیان کردوە و هەڵەی ستراتیژی و گەمژەیەتیان کردوە کەوا عەبادیان توڕە کردوە و میلیشیا شیعەکانیان هانداوە بێنە سەرکوردستان. ئەمە نیشانی دەدا کە لە کوردستان لەشکرێک لە سیاسەتمەدار و ڕۆشنبیر هەن کە بەهیوان لە سایەی سەرکەوتنەکانی عەبادی لەکوردستاندا پلەوپۆستێکیان دەست بکەوێ و بگەڕێنەوە پەرلەمان و حکومەت و حکومەتی مەدەنی ئینتدابی عەبادی و ئێران دروست بکەن.\nئەمە ناوەرۆکی پەیامی ئەم ڕۆشنبیریە دووڕویی یەیه . رازيبون به داگیرکاری میلیشیا شیعەکان و تەسلیم بون پێیان ،ستراتیژی بزوتنەوەی گۆڕان و هەموو ئەو “نەوە نوێ”یانەیە کە دەیانەوێ لەسایەی دەستور و حکومەتی شیعەکاندا حکومەتی پارتی و یەکێتی بگۆڕن. واتە گۆڕینی دەسەڵاتی میلیشیایی پارتی و یەکێتی لەڕێگای چونەوە ژێرباڵی حکومەتی میلیشیا شیعەکانی عێراق.\nلەڕاستیدا مەریوان ڕۆشنبیریەکی نوێی دانەهێناوە به هينانى ئه م جۆرە لە ڕۆشنبیری دووڕوویی بەڵکو تەنیا ئەو سیاسەتەی یەکێتی و پارتی خستۆتە قاڵبێکی ڕۆشنبیریەوە ،کە لە نیوسەدەی ڕابردوودا لە ململانێی نێوان خۆیاندا ناوچەکانیان بە سۆران و بادینان بەش کردوە و هەرکامەیان بۆ سەپاندنی دەسەڵاتی خۆی پەنای بۆ بەعس یان عەبادی بردوە. تێگەیشتن لەم ڕۆشنبیریە دووڕوییەی لە سەنگەری پاساوچی بنەماڵەی تاڵەبانیەوە باسی گۆڕینی دەسەڵاتی میلیشیایی پارتی دەکەن کارێکی سەخت نیە. ئەم ڕۆشنبیرە پاساوچیانەی ٣١ ئابی یەکێتی هەمان هێندەی ڕۆشنبیرەکانی ٣١ ئابی پارتی ڕۆشنبیرێکی “بێ فکر” و “مناڵبازاڕ”ن.\nئێمە بۆ تێگەیشتن لەم ستراتیژە نوێیەی ئەم ڕۆشنبیریە دووڕووییە دەبێ کەمێک بگەڕیینەوە بۆ ئەو هەنگاوە ستراتیژە دروستانەی ئەم ڕۆشنبیرانە تا بزانین چۆن ئەمانە هەمیشە بەشوێن هێزە جوراوجۆرە ناسیونالیست و ئیسلامیەکانەوەن تایۆتۆپیای دەسەلاتێکی دیموکراسیان لە کوردستان بۆ دروست بکه ن؟\nسەرەتا دروستبونی بزوتنەوەی گۆڕانیان بە لەدایک بونی یۆتۆپیای دیموکراسیەکەیان ناساند و هەرئەم ڕۆشنبیرانە گەیشتنی گۆڕانیان بە کورسیەکانی پەرلەمان ناونا قۆناغی گواستنەوە بۆ دیموکراسی .وه لە کاتێکدا گۆڕان مامەڵەی ٤ساڵ دەمداخستنی شەقامی لەگەڵ بارزانیدا کرد، ئەم ڕۆشنبیرانە وەک ئێستا بەرامبەر بە ٣١ی ئابی یەکێتی بێدەنگن ئاوا بەرامبەر بە گۆڕان بێدەنگ بوون واتە ڕازیبون. دواتر کە پارتی گۆڕانی دەرکرد لە پەرلەمان و حکومەت ئەمان بونەوە ئەنتی پارتی. بەڵام بەمەش نەوەستان کاتێک گۆڕان ڕێکەوتنامەی هاوپەیمانی لەگەڵ یەکێتی کرد، ئەم ڕۆشنبیرانە ستراتیژی دروستکردنی هەرێمی سلێمانی یان بەرزکردەوە و داوایان کرد بچنەوە ژێر باڵی بەغداد.\nلیرەوە دەردەکەوێ کە ئەم هەڵوێستی پاساوچێتی و دووڕوویی ئەم ڕۆشنبیرانە لە ئیستادا پێشینەیەکی هەیە و ئەم ستراتیژەی چونە ژێر دەستی حکومەتی میلیشیا شیعەکانی عێراق جێبەجێ بونی بەدیلی هەرێمی سلێمانیە کە پێشتر ئەمان داوایان کردوە. هەربۆیە ڕق و دژایەتی مەریوان و بزوتنەوە ڕۆشنبیریە دووڕوییەکەی لە رفراندوم و سەربەخۆیی خەڵکی کوردستانە نەک لە حەشدی شەعبی و بنەماڵەی یەکێتی و دەسەڵاتی میلیشیایی یەکێتی.\nرفراندوم و سەربەخۆیی کوردستان ستراتیژێکی پێچەوانە و دژ بە ستراتیژی هەرێمی سلێمانی سەربە بەغدادی مەریوان و هاوڕێکانی بوو. هەربۆیە مەریوان خەتای خەڵکی کوردستان دەگرێ کە ” خورافەتێکی گەورەیان (رفراندوم)خستبووە شوێنی سادەترین لێکدانەوەی عەقڵانیی سارد و سڕی پەیوەندییەکان و ھاوکێشەکان “. ئەو پەیوەندی و هاوکێشانەی ئەم نوسەرە وا موقەدەس باسی دەکا “یەکپارچەیی خاکی عێراقە”. ڕاستە خەڵک بە رفراندوم دەیویست ئەم خورافەیە تێک بشکێنێ بەڵام تەسلیم خوازی یەکێتی و پارتی ئەم هەنگاوەی خەڵکی کوردستانی توشی شکست کرد.\nبەڵام مەریوان دەیەوێ چیمان پێ بڵێ ؟ دوای سەدەیەک لە تەجروبە لەگەڵ حکومەتە شۆڤینیست و ئیسلامیەکانی عێراق و دوای ١٤ ساڵ دانیشتن بەدیار فیدرالیزمی قەومی ومەزهەبی شکستخواردوی عێراقەوە ،ئایا دەبوایە خەڵک دوای خورافەی سەربەخۆیی نەکەوتایە و بەپێی ئامۆژگاریەکانی مەریوان خەڵک بەدیار پەیوەندی و هاوکێشەی ساردوسڕی بەدیلی دروستکردنی هەرێمی سلێمانی گۆڕان و یەکێتی بەسەرپەرشتی قاسم سلێمانی دانیشتایە؟\nبەدیلی هەرێمی سلێمانی پڕۆژەی مەریوان و ڕۆشنبیرەکانی گۆڕان بوو پێش رفراندوم. ئێستا بە هاتنی عەبادی خەریکە بەپارێزگاکردنی هەرێمی کوردستان ئەم پڕۆژەیە سەردەگرێ، هەربۆیە ئەم ڕۆشنبیرانە بەشێوەیەکی دوڕویانە باسی ڕوداوی لەشکرکێشی حەشدی شەعبی دەکەن و هیچ وشەیەک سەبارەت بە سکانداڵی فرۆشتن و تەسلیمکردنی کەرکوک ناڵێن. لەبەرئەوەی ئەمانە هەموو لەگەڵ ئەجێندای بەهەرێمکردنی سلێمانی لەسایەی حکومەتی میلیشیا شیعەکاندا دێتەوە و ئەمەش ناوەرۆکی هاوپەیمانیەتیەکەی گۆڕان و یەکێتیە کە لەبەرامبەر پارتیدا ناوچەی دەسەڵات دروست بکەن.\nئەم ئەنتی پارتی بونەی ئەم جۆرە ڕۆشنبیر و سیاسیانە بەبێ ئەوەی ئەنتی یەکێتی بن، ئەوا لە کردەوەدا هاوپەیمانی یەکێتین. هاوپەیمانێتی یەکێتیش بەمانای هاوپەیمانی باڵی تاڵەبانیە کە هێزی دەسەڵاتداری سلێمانی و پێشتر کەرکوکیش بوو. ئەم هاوپەیمانێتیەش ئەمڕۆ کێشەی لەگەڵ لەشکرکێشی عەبادیدا نیە و لە بەغداد لەسایەی پەرلەمان و حکومەتی میلیشیا شیعەکاندا کە هەموو خەڵکی کوردستان بەتاوانباردانراوە و پلانی ژێردەستەکردنەوەی کوردستان هەنگاوبەهەنگاو دەبەنە پێش ،کیشەی ئەم هاوپەیمانێتیەی گۆڕان و یەکێتی نیە.بەڵکو لەسایەی ئەم هێرشانەدا ئەوان ئەوەیان بو گرنگه کە بەشە دەسەڵاتی خۆیان لە کوردستان دەست دەکەوێ.\nسەیری ئەم لەشکرە سیاسی و ڕۆشنبیرە بكه ن چى ده لين ؟ ئارام شێخ محمد،جێگری سەرۆکی پەرلەمانەکەی عێراقیان داوا لە عەبادی دەکا “هێزێکی تایبەتی سوپای عێراق بخاتە جێگای حەشدی شەعبی لە دوزخورماتوو” و ” سوپاس بۆ برادەرانی حەشدیش قبوڵیانە”، وەک ئەوەی کوشتار و سوتانی ماڵ و بازاڕی خەڵکی کورد لەو شارەدا بەدەست و بڕیاری عەبادی نەبوبێ؟ گوێ لە قسەی وشیار عبداللە پەرلەمانتاری عێراقیان بگرە کە لەسەر کەمکردنەوەی بودجەی کوردستان دەڵێ ” بەهیوای ئەوەبوین کە عەبادى جدی بێت لە جێبەجێکردنی دەستوردا دوای ئامۆژگاریەکانی سیستانی “، دیارە سیستانی دژی رفراندوم ئامۆژگاری دابوو بە عەبادی دەستور جێبەجێ بکا و ئەویش بە لەشکرکێشی بۆ سەرکوردستان دەستوری جێبەجێ کرد و بەڵام سەیر لەوەدایە داوای وشیار عبداللە ش هەمان داوای سیستانیە کە دەیەوێ عەبادی دەستور جێبەجێ بکا! ئایا ئەم پەرلەمانتارانەی گۆڕان جگە لە سایەی سیستانی و عەبادی شتێکی تریان هەیە چاوەڕێی دادپەروەری لێ بکەن؟ ئەمە هەمان قسەی مەسعود بارزانی دوای ٣١ی ئابی ١٩٩٦ ە کە وتی سەدام حەکەمە نەک ڕەقیب! بەڕاستی ئەمانە قوتابی یەک قوتابخانەی ٣١ ئابن!. ئەوەتا سروە عبدالواحیدی سەرۆکی فراکسیۆنەکەی عێراقیان داوای هەڵوێست لە عەبادی دەکا بۆ کارە سەرکوتگەریەکانی پارتی لە پەرلەمانی کوردستاندا کردی. لە هاوشانی ئەم گۆرانخوازانەشدا سەیری سەرۆکی “لیستی نەوەی نوێ” بکەن داوا لە عەبادی دەکا با سزاکانی کوردستان بەپێی یاسا و دەستور بێت. ئەوە باسی ئاڵا تالەبانی ناکرێ کە لە پاپ کاسولیک تر بوو بۆ بەڕەسمی ناسینی حەشدی شەعبی لە پەرلەمانی عێراقدا.ئەمە ئەو “بلۆکە مێژووییەیە” کە مەریوان باسی دەکا کە دەبێ دروست ببێ لەم سیاسەتمەدار و ڕۆشنبیرانەی بە ستراتیژی بەرگری نەکردن لەگەڵ حەشدی شەعبی و بێدەنگی لە بنەماڵەی کەرکوک فرۆش بتوانن گۆڕانی گەورە دروست بکەن و لە جیاتی گۆڕینی سیستەمی میلیشیایی و بنەماڵەیی بازرانی و تاڵەبانی ،کوردستان بخەنە ژیر دەستی عەبادی تا بەجدی دەستوری عێراق جێبەجێ بکا و سلێمانی تەسلیمی بنەماڵەی تاڵەبانی- قاسمی سلێمانی بکەن.\nئایا ئەم پڕۆژەیە وەک پڕۆژەی یەکێتی و پارتی مایەی شەرمی سیاسی و ڕۆشنبیری نیە. ئایا لە شکستی ناسیونالیزمی کوردی یەکێتی و پارتیدا ئەم دیاردەی ڕۆشنبیری دووڕوییە زیاتر داڕمانی ئەخلاقی و سیاسی دروست نەکردوە. ئەم ڕۆشنبیریە هەرچەند لەناوەرۆکدا پاشکۆی سیاسەتی ململانێی دەسەڵاتی لەمێژینەی یەکێتی و پارتیە، بەڵام چیتر تەنیا ئەم دوو حزبە هەڵگری ئەم ڕۆشنبیریە کۆنتراییە نین. مەریوان و ڕۆشنبیرانی گۆڕان و نەوەی نوێ هێزی نوێی ئەم ڕۆشنبیریە کۆنتراییەن. ئەمانە ڕۆشنبیرانێکی دووڕوو و دیماگۆگین بەوەی لەلایەن دژی دەسەڵات و بنەماڵەیەکی کوردی شەڕدەکەن و لەلایەکی ترەوە دەستەمۆی میلیشیا شیعەکان و دەستور و پەرلەمان و حکومەتەکەیان و هاوپەیمانی بنەماڵەی تاڵەبانی-قاسمی سلێمانیشن. ئەمە زەلکاوی ڕۆشنبیری دووڕوە کە چوەتە سەر زەلکاوی ڕۆشنبیری ناسیونالیستی یەکێتی و پارتی.\nکۆمەڵگەی کوردستان لەپاڵ کێشەی سیاسی گەورەی بەرگری دژی داگیرکاری میلیشیا شیعەکان و لابردنی دەسەڵاتی میلیشیاکانی بنەماڵەی بارزانی و تاڵەبانی و پارتی و یەکێتی ، ئەمڕۆ پێویستە ئەم ڕۆشنبیریە دووڕوییەش لەمەیداندا دەربکا و لەجێگایدا ڕۆشنبیریەکی شۆڕشگێڕانە جێگای بگرێتەوە کە باوەڕو ئیرادەی لە خەڵکی کریکار و زەحمەتکێش و خەباتی ئەوان بۆ گۆڕینی ئەم دۆخەی کوردستان جێگای ئەم داڕوخانە فکری و سیاسی و ڕۆشنبیریە بگرێتەوە.\nڕوداوی شکستی گەیشتن بەسەربەخۆیی لە دوای رفراندۆمەوە بەرئەنجامی مانەوەی هێزی پێشمەرگە و داهاتی کوردستانە لەدەست دوو میلیشیا کە لە پێناو پۆست و نەوت و داهاتدا ئامادەن هەمیشە ٣١ ئابەکان بەسەر کوردستاندا بهێنن و مامەڵە بە ئێستا وئایندەی خەڵکی کوردستانەوە بکەن. هەر ڕۆشنبیریەک و هەر سیاسەت و ستراتییژێک ئەگەر بەرامبەر بە هەردوو بنەماڵە تالەبانی و بارزانی و میلیشیای دەسەڵاتداریان و بەرامبەر بە داگیرکاری حکومەتی میلیشیا شیعەکان نەوەستێتەوە ئەوا خەڵکی کوردستانەوە بە ناوێکی ترەوە توشی هەمان شکست و تەسلیم کردنەوە دەکا. ڕۆشنبیری دووڕوویی دەیەوێ لە دۆخی شکست و بێ ئومێدیدا دەیەوێ ستراتیژی ژێردەستەکردنی خەڵکی کوردستان بۆ حکومەتی مەزهەبی و شۆڤینیستی عێراق و بنەماڵەی تاڵەبانی هاوپەیمانی گۆڕان جێگیربکا. “کوتلەی مێژوویی” کۆنەپەرستانە دژ بە کوتلەی کۆنەپەرستانەی مێژوویی پارتی ئامادە دەکا. هەر ڕۆشنبیری و سیاسەت و ستراتیژیەکی شۆڕشگێڕانە دژی دەسەڵاتی بنەماڵەیی و میلیشیایی پارتی و یەکێتی بێت، دەبێ ئەم کوتلەیەی ڕۆشنبیری دووڕوویی و بزوتنەوە سیاسیەکەشی وەک کوتلەی بەیعەتی عەبادی و بنەماڵەی تاڵەبانی – سڵێمانی بخاتە ژیر ڕەخنەوە .\nچی لە پەرلەمانی پلە باڵاکان چاوەڕوان دەکرێ؟\nبۆچی گرنگە دەنگ بە حزبی کرێکاران بدەین لە ١٢ی دیسەمبەردا\nخوێندنەوەیەک بۆ قەیرانی ئابووریی کوردستان\nبۆچی هاوڵاتیەکی بەریتانی دەبێتە تیرۆریست؟


بۆچی بنەماڵەی بارزانی وەڵامی ڕۆژنامەی یەنی شەفەق (YeniŞafak) سەبارەت بە کۆمپانیا و خانوبەرەکانیان نادەنەوە؟\nراپۆرت » گەندەڵیی\n(215 بینراوە) | Thursday, 12.23.2021, 09:52 AM |\nبا ماڵی بارزانی بوێرن وڵامی ڕۆژنامەی یەنی شەفەق (YeniŞafak)ی سەر بە ئەردۆگان ندەنەوە.\nڕۆژنامەی یەنی شەفەقی توركی لەڕێكەوتی ٢٧-٩-٢٠١٧ لەڕاپۆرتێكدا نوسیویەتی مەسعود بارزانی تەنھا لە توركیا خاوەنی ٤٠٠ كۆمپانیاو كارگەیە كە لەبوارەكانی خۆراك، كشتوكاڵی، گواستنەوەی ئاسمانی و زەمینی و ئاوی، بیناسازی و ڕێگاوبان، گەشتیاری، لۆجستی و سوتەمەنی ئیش دەكەن. تەنانەت لەبواری پیشەسازیشدا كۆمپانیای كارداریان ھەیە.\nوەكو گروپی كۆمپانیاكانی (دڵشاد، ھودا، ھەردی، ئەلبەرزنجی، زاگرۆس، نەسڕی و دارین گروپ).\nبەشێكی كۆمپانیاكانیان بەكۆنتاكت لەگەڵ كۆمپانیاكانی دیكەی توركیا ئیش دەكەن.\nزیاتر لە بیست سایت و ڕۆژنامە ڕاپۆرتە ھەواڵەكەیان لە ڕۆژنامەی (یەنی شەفەق) وەرگرتووەو بڵاویان كردۆتەوە.\nگولەر كۆمورجو (Güler KÖMÜRCÜ) ڕۆژنامەنوسە ناودارەكەی توركیا، لەبەدواداچوونی ورد زۆرینەی ئەو زانیاریانەی بڵاوكردۆتەوە لەبارەی كۆمپانیاكانی بارزانی.\nڕۆژنامەكان پشتیان بەو بەدواداچونانە بەستیە، كەچی پارتی ناوێرێ بیناسێت.\nجگە لەوەش ھەر ھەمان ڕۆژنامە ھەواڵێكیتری لە بەرواری ٢٨-١٠-٢٠١٧ بڵاوكردەوە لەسەر ھەبوونی ٥٥ ملیار دۆلاری مەسعود بارزانی.\nڕۆژنامەو سایتە موعتبەرەكانی وەك\nMilliyet زۆریتریش...ھەمان زانیاریان بڵاو كردۆتەوە.\nلەو كاتەوە تا ئێستا نەك بەفەرمی و لەكەناڵێكی ناودارەوە بگرە لەپەیج و ئەكاونتێكی فەیكیش نەیانتوانی و نەشیانوێرا بەھەواڵی ئەو ڕۆژنامە توركیانە بڵێن ڕاست نیە.\nبارزانیەكانی دەستەڵاتدارێتی ھەرێمی كوردستان بەجۆرێك بەرامبەر توركیا سەركزو عەبدی ڕازین كە نمونەی لەمێژوودا نەدیتراوە.\nئێستا كە ھەواڵی ڕاپۆرتەكەی (زاك كاپڵن)ی ئەمریكی گەرمەو دەڵێت؛ مەسرور بارزانی بینایەكی لەئەمریكا كڕیوە بە بەھای ١٨ ملیۆن دۆلار.\nدەی ئەو بڕە پارەیە زۆر زۆر كەمە بەراورد بەو پارەو سامان و سەرمایەی كە ڕۆژنامە توركیەكان باسی دەكەن، بەرامبەر زاك كاپڵینی ئەمریكی خودی مەسرور بارزانی ھاتۆتەدەنگ، كەچی لەبەرامبەر ڕۆژنامە ناودارەكانی توركیا پەیجێكیش نەھاتەدەنگ.\nھەر بەپێی ڕاپۆرتێكی ڕۆژنامەی (سۆزجو)ی توركی، لەساڵی ٢٠١٦ مەنسوری كوڕی مەسعود بارزانی ٣.٢ ملیۆن دۆلاری ئەمریكی لە یەكێك لەقومارخانەكانی شاری دوبەی (ئیماڕات) بەیەك شەو دەدۆڕێنێت.\nھەتا ئەو چركە ساتەش پارتی بەگشتی و بنەماڵەی بارزانیەكانی دەستەڵات گچكەترین وڵامیان نەبووە.\nتەڤدا پرێس: بـنەماڵەی بــارزانی بە بەهای زیاتــر لە ملیارێک دۆلار موڵکیان لە دوبەی هەیە گۆران دوکانی: مەسرور بۆوا هەڵچو؟! ڕەنجدەر گڕاوی: لە دادگای هەولێر چی دەگوزورێ زانکۆ ناسر ئه‌حمه‌د: سپیکردنەوەی ١٥٠ ملیار دۆلاری ئەمریکی لە ڕێگای چەند بەرپرسێکی هەرێم و بغداد تەڤدا پرێس: رێواس فایەقی سەرۆکی پەرلەمانی کوردستان و گەندەڵکاریە ئابڕوبەریەکانی پۆڵەتیك پرێس: بەهۆی ساختەكارییەوە پەرلەمانتارێكی پارتی دەخرێتە لیستی رەشەوە تەڤدا پرێس: هەردی مامۆستا ئەحمەد نامەیەكی کراوە ئاراستەی مەکتەبی سیاسی حیزبەکەی دەکات تەڤدا پرێس: عەلی حەمە ساڵح جارێکی تر ناوی هیچ یەکێك لە گەندەڵکاران و خراپکاران ناهێنێت! تەڤدا پرێس: بۆ عەلی حەمەساڵح و دابان محەمەد، ئایا ئێوە ئاشکراکەری راستەیەکانن یان لە هەوڵی بونە شەریکی دزەکانن؟ تەڤدا پرێس: دیندار زێباری، بروانامە و تێزی دکتۆرا گومانلێکراوەکەی


فۆڕمی تۆمارکردنی بابەت | ئەنفال و جینۆساید لە باشووری کوردستان\n#عەدالەت عەبدوڵڵا# 2018 ئەنفال و جینۆساید لە باشووری کوردستاندا، ناونیشانی 12 یەمین کتێبی چاپکراوی نووسەر رۆژنامەنووس عەدالەت عبدوڵایە تا ساڵی (2018)، لە 180 لاپەرەی قەبارە A5 پێکهاتووە ناوەڕۆکی کتێبەکە له پێنج تەوەر پێکهاتووە. تەوەری یەکەم : تایبەتە بە (ئەنفال و ئەویتری عەرەبی)، تیایدا نوسەر کایەی رۆشنبیری و میدیایی عەرەبی پشکنیوه و نموونەی کۆمەڵێک بیرمەندی هێناوەتەوە. تەوەری دووەم : پێشەکی و رانان و خوێندنەوەی بۆ چەند کتێبێک هەیە کە لەبارەی ئەنفال و جینۆسایدەوە چاپکراون و بە خوێنەریان دەناسێنێت. تەوەری سێیەم : تەرخانە بۆ پرسی ئەنفال لە کۆمەڵێک رەهەندی جیاجیاوە. تەوەری چوارەم: تایبەت بە کۆمەڵێک تێزو بیرۆکە سەبارەت بە دۆزی ئەنفال. تەوەری پێنجەم : کە دوا تەوەرە، کۆمەڵێک دیدی رەخنەیی تێدایە لەبارەی مامەڵەکردن لەگەڵ دۆزی ئەنفال و قوربانیانی ئەنفالدا. ئەم کتێبە لە بڵاوکراوەکانی بەڕێوەبەرایەتیی گشتی کاروباری شەهیدان و ئەنفالکراوانی پارێزگای سلێمانییە


Patineh Sazan - kurdish\nMonday, 29 November 2021, 00:56 Menu\nWelcome to PatinehSazan Fars Co.\nڕووکه‌شی سیلیلۆزی ده‌توانی بۆ هه‌موو شوێنێک ده‌کار بێنی. ئه‌م به‌رهه‌مه زۆر وه‌به‌ر سه‌رنجی ئه‌وانه‌ی ده‌که‌وێ که کاری بیناسازیی به کۆمه‌ڵ ده‌که‌ین یان به واتایه‌کی ڕاست تر ئه‌وانه‌ی کۆمه‌ڵگا‌ی نیشتنگه‌یی دروست ده‌که‌ن که به‌مه‌به‌ستی ده‌س پێوه‌گرتنی ئابووری و کات به فیڕۆنه‌دان پاش جێ به‌جێکردنی قۆناخی خاک و گه‌چکاری ،کاری دانانی ڕووکه‌شی سیلیلۆزی ئه‌نجام ده‌گرێ. به‌واتایه‌کی تر قۆناخی گه‌چکاری که دیاره کات و وه‌ختێکی فره ده‌بات و له‌هه‌مان حاڵدا خه‌رجی زۆریش هه‌ڵده‌گرێ،له کۆڵ ده‌کاته‌وه. هه‌ر وه‌ک ئیشاره‌تی پێدرا،ڕووکه‌شی سیلیلۆزی بۆ هه‌موو شوێنێک وه‌ک گه‌ج،ڕه‌نگ،دار و هتد به ڕه‌چاوی ڕێکارنامه‌که‌ی کارکردنی کۆمپانیای په‌تینه‌سازانی فارس ده‌شێ و ئیشی پێده‌کرێ. هه‌روه‌ها ئه‌م چه‌شنه ڕووکه‌شه بۆ کاری دیکۆرسازکردن له شوێنی جۆربه‌جۆر ده‌کار دێت. واته جگه له‌وه‌ی هه‌ڵگری تایبه‌تمه‌ندی نه‌گه‌یه‌نه‌ربوونه،بۆ ڕازاندنه‌وه و جوانترکردن له جوانکاری و دیکۆراسیۆنی ناوه‌وه‌یش ده‌کار دێت و که‌ڵکی هه‌یه.... more>>\nSome of our certifications: View all


کوردیپێدیا - یەبەشە: تێکۆشانمان تا سەرکەوتن بە بڕیارداریەوە بەردەوام دەبێت\n📝 یەبەشە: تێکۆشانمان تا سەرکەوتن بە بڕیارداریەوە بەردەوام دەبێت | پول: بەلگەنامە | زمانێ بابەتی: 🏳 کوردیی ناوەڕاست\nیەبەشە: تێکۆشانمان تا سەرکەوتن بە بڕیارداریەوە بەردەوام دەبێت\nلە راگەیێنراوی یەبەشەدا هاتووە:\nلە ساڵیای کۆمەڵکوژیی 3ی ئابی ساڵی 2014دا دەوڵەتی فاشیستی تورک لەم رۆژانەدا کە یادی شەهیدانی ئەو کۆمەڵکوژیە دەکرایەوە، بە فڕۆکەی جەنگیی بێفڕۆکەوان دوو هێرشی ئاسمانی ئەنجامدا، بەڵام بە هیچ یەکێک لەو هێرشانەی 23ی ئاب و 25ی ئاب ئەنجامێکی بەدەست نەهێنا.\nئەمەش ئەوە دەخاتە روو کە دەوڵەتی تورک لە دژی ناوچەکەمان لە شەنگال پلانێکی نوێی دەست پێکردووە. دەوڵەتی تورک بەم هێرشانە دەیەوێت فەرمانی 2014 بە ئەنجام بگەیێنێت. وەکو چۆن لە 3ی ئابی 2014دا بە دەستی چەتەکانی داعشداعش دەیانویست کۆمەڵکوژی ئەنجام بدەن، ئەمڕۆش ئەوانەی ئەو هێرشانە ئەنجام دەدەن، ئەو هێزانەن کە پلانی 3ی ئابی 2014یان بەڕێوە دەبرد. ئەوانە پلانداڕێژەر و ئەنجامدەری ئەم هێرشانەن، میتی تورکیا، پاراستن و کەس و هێزە هاوکارەکانیانن لە ناوچەکە. ئەوانەی ئەم هێرشانە ئەنجام دەدەن، ئێمە باش دەزانین ئەوانەن کە لەگەڵ پاراستن کردەوەی قێزەوەنیان ئەنجامداوە و بە ئاگاداریی هەواڵگریی ئەوان، ئەنجام دەدرێت.\nبەو دوو هێرشەی لەم دووایەدا ئەنجام دران، هەم هێزەکانمان، هەم گەلەکەمان بە ئامانج گیرا. ئەوەی بەو هێرشانە هەوڵیانبۆدا، پێی نەگەیشتن، بەڵام لە شوێنی هێرشەکە ئاگر کەوتووەتەوە. ئێمە وەکو هێزەکانی یەبەشە جەخت دەکەینەوە کە ئەو هێرشانە پووچەڵ دەکەینەوە. تا ئەو کاتەی گەلەکەمان دەگات بە مافی ئازادی خۆی، بە بەرفراوانکردنی تێکۆشان کاروانی بەرەو ئازادیمان بەردەوام دەبێت. ئێمە دەڵێین تا ئەو کاتەی تێکۆشانمان نەگەیێنینە سەرکەوتن، بە بڕیارداریەکی گەورەوە خۆڕاگریمان بەردەوام دەبێت.\nبە تایبەت لەم قۆناغەی دواییدا، نێچیرڤان بارزانینێچیرڤان بارزانی سەرۆکی هەرێمی کوردستان لە لێدوانێکیدا وتبووی، ئەنگال فەرمی نیە. هێزەکانی یەبەشە و یەژەشە بە پێی یاساکانی عێراق هێزی فەرمین. ئەگەر شتێکی نایاسایی هەبێت، ئەوا قسەکانی نێچیرڤان بارزانی و هێنانی دەوڵەتی فاشیست و میتی تورکیە بۆ سەر خاکی عێرق. جێگیرکردنی داگیرکەرانە لە بارەگاکانی باشیق و چەندین شوێنی تر لەسەر خاکی عێراق. بەم بارەگایانە خاکی عێراق داگیر دەکەن. ئەوەی ئەم هێزە داگیرکەرانەی هێناوەتە سەر خاکی عێراق و باشوری کوردستان و داگیری دەکەن و بە شێوەیەکی فەرمی ناجوڵێنەوە، نێچیرڤان بارزانی خۆیەتی. ئەوانە سەر بە دەوڵەتی عێراق نین و هیچ فەرمیەتێکیان نیە، ئەوان سەربازانی تورک و میتی تورکی و چەتەکانی رۆژن. لە دوایین هێرشیشدا کە بە دەستی میتی فاشیستی تورک ئەنجام درا، فەرماندەیەکی هەپەگەهەپەگە و دوو فەرماندەی عێراق شەهید بوون.\nلە ئەنجامی هێرشەکانی دەوڵەتی تورکیا، بە دەیان کەس لە گەلی باشورمان کوژراون، بە دەیان گوند بە تاڵان براون و دەیانەوێت گەلەکەمان لە سەر خاکی خۆیان ئاوارە بکەن. پاراستن و نێچیرڤان بارزانی پەنجەیان لەو هێرش و رووداوی شەهیدکردنانەدا هەیە. لێدوانەکانی نێچیرڤان بارزانی، رەواکردنی هێرش و داگیرکەریەکانی دەوڵەتی فاشیستی تورکیایە لەسەر خاکی باشوری کوردستان و عێراق. نێچیرڤان بارزانی و پاراستن هاوکاری دەوڵەتی فاشیستی تورکن. دەوڵەتی داگیرکەر و فاشیستی تورکیایان هێنایە ناو خاکی باشوری کوردستان و بەمەش بێکاری و ئاوارەیی زیادی کرد. لە رووی سیاسی و ئابوریەوە ئاڵۆزیەکان زیادی کرد. ئەمە شێوازی سیاسەتە قێزەوەنەکانی دەوڵەتی تورکە. چونکە دەوڵەتی فاشیستی تورک لەگەل خۆیدا ئەمە دێنێت. بە تایبەت گەلەکەمان و گەنجانمان لە باشوری کوردستان دەبێت ئەوە بزانن کە ئەم لێدوانانانەی نێچیرڤان بارزانی خزمەت بە کێ دەکەن. بۆیە ئێمە بانگەوازیەک ئاڕاستە دەکەین، ئەوەی لەگەڵ پاراستن کاردەکات، با لێیان دوور بکەوێتەوە.\nئێستا پاراستن وەکو دەزگایەکی میتی تورک دەجوڵێتەوە. پێویستە گەلەکەمان ئەوە باش بزانێت کە میتی تورک دوژمنی مێژینەی گەلەکەمانە. لە مێژوودا چەندین کۆمەڵکوژی و هێرشی لە دژی گەلەکەمان ئەنجام داوە. بۆیە ئەوانەی دەستیان تێکەڵ کردووە لەگەڵ میت و پاراستن، با واز لە هاوکاری ئەوان و خیانەت بهێنن. لەگەڵ پاراستن و میت ناگەن بە هیچ ئامانجێک. بۆیە ئێمە بانگەوازیەک ئاڕاستەی خانەوادەی ئەو کەسانە دەکەین کە لە ناو ئەو هاوکاریەدان، خاوەنداری لە رۆڵەکانتان بکەن و منداڵەکانیان لەو هاوکاریە رزگار بکەن. وەکو تر ئێمە بەرپرسیار نین لە هەر ئەنجامێک کە رووبدات. لە چوارچێوەی لێدوانی گەورەی عەشیرەتەکان، پیاوە ئاینیەکان و خانەوادەکانمان، لەسەر بنەمای گەڕانەوە بۆ سەر زێدی خۆیان، با بەشداری لە تێکۆشانی ئازادی خۆیاندا بکەن. با پشتیوانی ئەو هێزە بکەن کە لە کچان و کوڕانی ئێزدی پێکهاتووە، وەکو یەبەشە و یەژەشە. دەبێت ئەوە بزانن کە هێرشکردنە سەر یەبەشە، واتە بە ئامانجگرتنی ئێزدیاتی و ئێزیدخانە.\nئەو هێزانە چونکە دەزانن بە هێرشەکانیان هیچ ئەنجامێک بەدەست ناهێنن، بۆ ئەوەی ئارامی و ئاسایشی شەنگال تێک بدەن، گەلەکەمان و هێزی گەل بە ئامانج دەگرن. ئەوەی نەیانتوانی بە دەستی داعش جێبەجێی بکەن بۆ گۆڕینی دیمۆگرافی شەنگال، دەیانەوێت بە هێزە هاوکارەکانیان بە ئامانج بگەیێنن. وەکو چۆن ئەمەیان لە عەفرینعەفرین جێبەجێ کرد، ئەمڕۆ دەیانەوێت لە شەنگال جێبەجێی بکەن. ئەمە ئامانجی میتی تورک و دەزگای پاراستنە کە وەکو ئەو دەجوڵێتەوە. ئەوانەی هاوکاریانن، دەبێت لەو ئامانجانە تێبگەن. بۆ ئەوەی شەنگالیش وەکو عەفرینی لێنەیەت، دەبێت واز لەو خیانەتە بهێنن. ئەوانەی لەناو ئەو هاوکاریەدان، دەبێت ئەوە بزانن؛ کارکردن لەگەڵ دەوڵەتی فاشیستی تورکیا، واتە خیانەتکردن لە ئاین، خاک، مێژوو، ئامانج و ئازادیان. چونکە دەوڵەتی فاشیستی تورک چەندین جار لە دژی گەلەکەمان فەرمان و کۆمەڵکوژی و هێرشی ئەنجام داوە و ویستوویەتی لەناومان بەرێت و ئاینمان لە مێژوودا بسڕێتەوە.\nدەبێت هەموو کەسێک ئەوە بزانێت و مێژووی خۆی لەبیرنەکات. چونکە ئەوانەی مێژووی خۆیان لەبیر دەکەن، دواڕۆژ و هەستەکانی خۆشیان لەبیر دەکەن. بۆیە ئێمە جارێکی تر دووپاتی دەکەینەوە ئەوانەی لە ناو هاوکاری و خیانەتدان، با دوور بکەونەوە لێی. چونکە ئەوانەی دەبنە هاوکار بۆ هێرشکردنە سەر گەل و هێزەکانی ئێمە، بێگومان لێپرسینەوەیان لەگەڵدا دەکرێت.\n#داعش | #نێچیرڤان بارزانی | #هەپەگە | #عەفرین |\n 📡 | 🏳 کوردیی ناوەڕاست | ماڵپەری ئەی ئێن ئێف نیوز - 26-08-2020\n1. 👁 یەکینەکانی پاراستنی شنگال - یەبەشە\n1. 👁 26-08-2020\n📅 Publication date: 26-08-2020\n➕ ئەڤ بابەتە ژ لایێ: (رۆژ هەژار) ل: Aug 26 2020 2:55PM هاتیە تومارکرن\n✍ ئەڤ بابەتە بو دویماهیک جار ژ لایێ: (هاوڕێ باخەوان)ڤە: Aug 26 2020 3:07PM هاتیە ڕاست ڤەکرن\n👁 ئەڤ بابەتە 538 جار هاتیە دیتن\nپەرتوک PDF 12,005\nفایلێن پەیوەندیدار 50,684\n🗄 ژێدەر 16,168\n| دروستکرنا لاپەری 0,343 چرکە!


خۆبه‌ڕێوه‌به‌ری دیموکراتیک بونیادنانى ده‌وڵه‌ت نیه\n23 نیسان, 2017\nمن به گشتى بۆچوونه‌کانم بۆ رۆژهه‌ڵاتى ناوه‌ڕاست و بۆ ته‌واوى مرۆڤایه‌تی و به تایبه‌تیش بۆ کوردان دێنمه سه‌ر زمان. ئێستاش ده‌مه‌وێ حه‌وت بابه‌ت روون بکه‌مه‌وه. باش گوێ له‌مانه بگرن و باش بیخوێننه‌وه. ئه‌م حه‌وت بابه‌ته له چوار تێزـ بۆچوون و سێ ئه‌رک پێک دێت.\nیه‌که‌م تێز یان بۆچوون: تایبه‌ت به ئێراقه؛ ئه‌وه‌ی له ئێراقدا ده‌رده‌که‌وێته پێش ئه‌وه‌یه که گونجاوترین مۆدێل، فیدراسیۆنی سێ لایه‌نه یان کۆنفیدراسیۆنه. پێویسته تورکیا واز بێنێ له سیاسه‌ته ناله‌باره‌کانى به‌رامبه‌ر به کورد و واز له سیاسه‌تی ورووژاندنی تورکمانه‌کانى ئه‌و هه‌رێمه به‌رامبه‌ر به کوردان بهێنێت. له هه‌مان کاتدا پێویسته هه‌وڵ نه‌دا بۆ تێکدانی برایه‌تی کورد و تورکمان. وه‌کو پێشتریش گوزاره‌م لێوه کردبوو، پێویسته هاوشان له‌گه‌ڵ تورکمانه‌کان، ئاشوری و گه‌لانی دیکه‌ی هه‌رێمه‌که له‌نێو خۆبه‌ڕێوه‌به‌ری دیموکراتیکدا و گرێدراو به ده‌سه‌ڵاتی دیموکراتیک خۆیان بنوێنن. به‌رژه‌وه‌ندی تورکمانه‌کان له هه‌ڵسوڕانیاندایه له‌گه‌ڵ کورددا.\nدووه‌م تێز یان بۆچوون: ئه‌گه‌ر له پێش فیدراسیۆنی سێ‌لایه‌نه یان کۆنفیدراسیۆندا ته‌گه‌ره دروست بکرێ، ئه‌وه‌ی که داده‌مه‌زرێت، هاوپه‌یمانێتی شیعه ـ کورده. ئه‌گه‌ر بۆچوونه‌کانى یه‌که‌م تێز له پراکتیزه‌کردندا سه‌ر نه‌گرێت و تورکیا روو له کوردان وه‌رنه‌گێڕێت، هاوپه‌یمانێتی شیعه ـ کورد دروست ده‌بێت. ئه‌م هاوپه‌یمانێتییه ته‌نها به شیعه‌کانى ئێراقه‌وه سنووربه‌ند نابێت، به‌ڵکو پێشکه‌وتنی په‌یوه‌ندییه‌کانى کورد ـ ئێرانیش له‌گه‌ڵ خۆیدا دێنێت. تاڵه‌بانى په‌یوه‌ندییه‌کى باشی له‌گه‌ڵ ئێراندا هه‌یه و وه‌کو پێشتریش ئاماژه‌م پێدابوو، په‌یوه‌ندی زۆر به‌هێزی تاڵه‌بانى له‌گه‌ڵ ئێراندا له ئارادایه.\nسێیه‌م تێز یان بۆچوون: بونیادنانى کۆنفیدراڵیزمی دیموکراتیکه له ئێراق، ئێران، تورکیا، سوریا و ئه‌و شوێنانه‌ی که کوردی لێ ده‌ژی. کورده‌کانى تورکیا که باسی کۆنفیدراڵیزم ده‌کرێت، به هه‌ڵه بۆی ده‌چن و به هه‌ڵه لێی تێده‌گه‌ن. وا ده‌زانن باس له پێکهاته‌ى ده‌وڵه‌ت ده‌که‌ین، به‌ڵام من چه‌ندین جار له‌و باره‌یه‌وه دووام و دووباره‌م کرده‌وه. به هیچ شێوه‌یه‌ک پێکهێنان و دامه‌زراندنی ده‌وڵًه‌ت جێگاى باس نییه و هیچ زیانێک به ده‌وڵه‌تی یونیته‌ر و به ئاڵاکه‌ی ناگه‌یه‌نێت. شێوه خۆبه‌ڕێوه‌به‌رییه‌کی دیموکراتیکه، پێیه‌کی خۆجێییشی هه‌یه. په‌رله‌مانتاری خۆجێیی ده‌بێت، ئه‌مه‌ش گه‌لێک نموونه‌ی هه‌یه… نموونه‌ی ئینگلته‌ره، ئیسپانیا. سنوره‌کانى میساقی میللی 1920 ته‌نها موسڵ و که‌رکوک نییه، به‌ڵکو باکوری حه‌له‌بیشی تێدایه و ئه‌و هه‌رێمانه‌شی ده‌گرته‌وه که کوردی تێدا ده‌ژیان. من باس له‌وه‌رگرتنه‌وه‌ی ئه‌و شوێنانه ناکه‌م، با بخرێنه‌وه سه‌ر سنوره‌کان، مه‌به‌ستم له شێوه موختارییه‌ک که مسته‌فا که‌مال له بیسته‌کاندا باسی لێوه ده‌کرد، ئه‌مڕۆ خودی ئه‌و شتانه‌یه که ئێمه ده‌یڵێین. ئه‌گه‌ر ئه‌وانه که‌مێک رێزیان له به‌رامبه‌ر یادگاری موسته‌فا که‌مال هه‌بێت، هه‌ڵده‌ستن به پراکتیزه‌کردنی ئه‌وه‌ی له سه‌ره‌وه ئاماژه‌مان پێدا. به پێچه‌وانه‌وه وه‌کو ئێراقی به‌سه‌ر دێت. بانگ له‌و که‌سانه ده‌که‌م که خۆیان به که‌مالیست ده‌زانن و به تایبه‌تی بانگه‌وازیم بۆ ئه‌فسه‌ره‌کانه. "نابینین تورکیا و ته‌واوى گه‌لانمان په‌لکێشی به‌ڵایه‌کی گه‌وره ده‌کرێت؟" له‌گه‌ڵ ئه‌و کوردانه‌ى که له نێو سنوره‌کانى میساقی میللی سه‌رده‌می شه‌ڕی رزگاریدا جێیان گرتووه و ئێستاکه له ده‌ره‌وه‌ی سنووره‌کان ماونه‌ته‌وه، له‌سه‌ر بنه‌مای خۆبه‌ڕێوه‌به‌ری دیموکراتیک په‌یوه‌ندی دروست بکرێته‌وه. ئه‌مه‌ش نه‌ک به ته‌نها کورده‌کانى موسڵ و که‌رکوک به‌ڵکو سوریا و هه‌رێمه‌کانى دیکه‌ش ده‌گرێته‌وه که کوردی لێن. من ناڵێم با زه‌وینی ئێره به‌ش بکرێت و به تورکیاوه به‌ند بکرێت. واتا ئه‌مه نایه‌ته واتای شه‌ڕفرۆشتن.\nئه‌وه‌ی مه‌به‌ستمانه، پێش هه‌موو شتێک تورکیا له‌گه‌ڵ کورده‌کانی نێو سنوره‌کانى خۆی ئاشت ببێته‌وه، ناسینی خۆبه‌ڕێوه‌به‌ری دیموکراتیکی کوردان، گه‌ر پێویستیش بکات ده‌بێ سه‌ره‌ڕای ئه‌مریکا و ئینگلته‌ره‌ش بکرێت. کوردان ئه‌نجومه‌نی خۆماڵی و حکومه‌تی خۆماڵیان ده‌بێت. له جیهاندا زۆر نموونه‌ی هه‌یه، نموونه‌ی زۆری وه‌ک ئیسپانیا، ئه‌ڵمانیا، ئینگلته‌را و ئیتاڵیا و … بۆ زیاتر روونکردنه‌وه‌ی کاتم به ده‌سته‌وه نیه. ئیتاڵیا له 20 هه‌رێمی جیاواز پێک دێت، ئینگلته‌را و ئیسپانیا و زۆر نموونه‌ی دیکه‌ش هه‌ن. له هه‌ندێ ده‌وڵه‌تی وه‌ک ئه‌ڵمانیا که له یه‌ک میلله‌ت پێک دێ، سیستمی هه‌رێمی و ناوچه‌یی په‌یڕه‌و ده‌کرێت. پێویست به هیچ نیگه‌رانییه‌ک ناکات، هیچ زیانێک به نه‌ته‌وه ـ ده‌وڵه‌ت و یه‌کێتی ده‌وڵه‌تی ناگه‌یه‌نێت. به پێچه‌وانه‌وه، زیاتر ده‌وڵه‌ت به‌هێزتر ده‌کات. ده‌وڵه‌مه‌ندی نه‌وتی هه‌رێمه‌که ئابوری به‌هێز ده‌کات. ده‌شێ ئه‌م ده‌وڵه‌مه‌ندییه بۆ گه‌شه‌سه‌ندنی گه‌لان به‌کار بهێنرێت. سه‌دام ئه‌و ده‌وڵه‌مه‌ندییه بێ په‌روایه‌ی که له نه‌وه‌ته‌وه به‌ده‌ست ده‌هات له خزمه‌تی گه‌لدا به‌کاری نه‌هێنا. به‌رده‌وام له خزمه‌تی خۆپڕچه‌ککردندا ده‌یخه‌واند، ئه‌نجامی ئه‌مه‌ش له‌به‌ر چاوانه. له‌به‌ر ئه‌مه‌ش تورکیا پێویسته له‌گه‌ڵ کوردان هاوپه‌یمانی ستراتیژی بکات. ئه‌گه‌ر ئه‌وه‌ش نه‌کات ئه‌وا ئه‌و تابلۆیه دێته پێشه‌وه که هه‌وڵمان داوه له چواره‌م تێز یان بۆچووندا روونی بکه‌ینه‌وه. گه‌ر تورکیا و ده‌وڵه‌ته په‌یوه‌ندیداره‌کانى دیکه به‌سه‌ر کورداندا بێن و ئه‌وه‌ی له سه‌ره‌وه باسم لێوه کرد، به کلتوری سه‌رکوت و له‌نێوبردن په‌یڕٍه‌وی بکه‌ن، کوردان وه‌ک دوارێگا چاره ناچاری رێڕه‌وی نه‌ته‌وه ـ ده‌وڵه‌ته. ئه‌مه ئه‌و رێبازی چاره‌سه‌رییه نیه که ئێمه ده‌مانه‌وێ. رێگا له‌به‌ر پێکدادان و به‌ڵایه‌کی گه‌وره ده‌کاته‌وه. من خاوه‌نی چه‌مکی ده‌وڵه‌ت ـ نه‌ته‌وه نیم، چه‌ندین جار ئه‌مه‌م گوتووه. پێکهاته‌ی چینایه‌تی و که‌سایه‌تی سۆسیالیستیم ده‌رفه‌ت به‌مه نادات. ئه‌وانه‌ى که له‌سه‌ر ناوی کورد به‌رگری له ده‌وڵه‌ت ـ نه‌ته‌وه ده‌که‌ن، هه‌ڵبه‌ت باش ده‌زانرێت به‌رزانی و تاڵه‌بانییه. ئه‌گه‌ر کوردان ناچاری دوارێگا چاره ببن، له ده‌وری ده‌وڵه‌تی نه‌ته‌وه یه‌ک ده‌گرن. باش تێگه‌یشتن له‌و ره‌وشه زۆر زه‌حمه‌ت نیه. له ره‌وشێکی وه‌هادا PKKش به‌شداری راگه‌یاندنی ئه‌و ده‌وڵه‌ته ده‌بێت. چونکه شتێکی دیکه بۆ کوردان نامێنێته‌وه که بتوانن بیکه‌ن. له‌وه‌ودواش ده‌شێ شه‌ڕێکی سه‌دساڵی کورد و تورک ده‌ست پێ بکات و کوردان ناچارن ته‌گبیری خۆیان وه‌رگرن و به‌رگری له خۆیان بکه‌ن. ناتوانین به بناخه‌وه‌رگرتنی دینامیکه ده‌ره‌کییه‌کان بجوڵێینه‌وه. ئه‌م تێزه‌ی سێیه‌م تێز و بۆچوونی منه. له‌به‌ر ئه‌مه‌ش بانگه‌وازی له ته‌واوى وڵاتپارێز و رۆشنبیر و رووناکبیره‌کان ده‌که‌م که‌وا وریا بن. گه‌لێک کار ده‌که‌وێته سه‌ر شانی DTP ده‌بێت بره‌و به‌م بابه‌تانه بدات. Hak-Par (پارته‌که‌ی مه‌لیک فرات) باس له فیدراسیۆن ده‌کات، ئه‌مه چاره‌سه‌ری نیه و له‌گه‌ڵ که‌ش و هه‌وای تورکیادا ناگونجێ و شتێکی وا هه‌ر ده‌ست نادات. بێ‌گومان ئه‌مانه راستره و دڵسۆزیش نین. کرۆک و په‌یوه‌ندییه‌کانیان تاریکن. ئه‌م جۆره شتانه به تێکۆشان و ره‌نجی ساڵانه به‌رجه‌سته ده‌بێ، دیاره کێ ئه‌و تێکۆشان و ره‌نجه‌شی داوه.\nچواره‌مین تێز یان بۆچوون: دوا هه‌ڵبژارده یان ئه‌ڵته‌رناتیڤ سه‌ربه‌خۆییه. ئه‌ڵته‌رناتیڤێکه که من ئاره‌زوی ناکه‌م. چونکه ده‌زانم جگه له‌وه‌ی که چاره‌سه‌رییه‌ک ناهێنێ، له هه‌مان کاتدا به‌ڵایه‌کی زۆر گه‌وره له‌گه‌ڵ خۆیدا دێنێت. به‌ڵام ئه‌ڵته‌رناتیڤی خۆبه‌ڕێوه‌به‌ری دیموکراتیک، بێ‌کاریگه‌ر بکرێت و هه‌وڵی نه‌هێشتنی کوردان بدرێت، هیچ رێگاچاره و ئه‌ڵته‌رناتیڤێک بۆ کوردان نامێنێته‌وه و ده‌وڵه‌تی نه‌ته‌وه داده‌مه‌زرێنن، به‌ڵام ئه‌م ده‌وڵه‌تی نه‌ته‌وه دیموکراتیک ده‌بێت یان رێبازێکی دیکه، ئه‌وه‌یان نازانم.\nئێستاش دێمه سه‌ر سێ ئه‌رکه‌که. یه‌که‌م ئه‌رک، کوردان ئه‌مڕۆ به قۆناخێکی مێژوویی و هه‌ستیاردا تێپه‌ڕ ده‌بن و له به‌رده‌م مه‌ترسییه‌کی زۆر گه‌وره‌دان. هه‌ندێ هێز هه‌ن که پیلانی له‌ناوبردنی کوردان ده‌که‌ن. کوردان ناچارن له به‌رامبه‌ر هه‌موو ئه‌مانه‌دا به ته‌گبیر بن. ته‌واوى هێزه‌کانى کوردستان به تایبه‌تى لاوان له‌م بابه‌ته پێویسته زۆر هه‌ستیار بن. یه‌کێتی نیشتمانی کوردستان و پارتی دیموکراتی کوردستان و هێزه‌کانى دیکه به‌رژه‌وه‌ندی پارت و عه‌شایری خۆیان بخه‌نه لایه‌که‌وه و به مه‌به‌ستی به‌رگریکردن پێگه‌یه‌کی هاوبه‌ش پیشان بده‌ن و ده‌بێ ئیراده‌یه‌کی سیاسی هاوبه‌ش پێک بهێنن. له‌م قۆناخه هه‌ستیاره‌دا که کوردان تێیدا تێده‌په‌ڕن، ده‌بێ ئیراده‌یه‌کی سیاسی هاوبه‌ش پێک بێنن که سیاسه‌تی هاوبه‌شیان دیاری بکات. پێویسته کوردان دابنیشن پێشکه‌وتن و گۆڕانکارییه سیاسییه‌کان هه‌ڵسه‌نگێنن و ته‌گبیری پێویست بۆ ئایینده وه‌ربگرن.\nدووه‌م ئه‌رک، پێکهێنانى ئیراده‌یه‌کی سیاسی هاوبه‌شه. کۆنگره‌یه‌ک ساز بکرێ که هه‌موو که‌سایه‌تی و چینه نه‌ته‌وه‌ییه‌کان تێیدا به‌شدار بن و نوێنه‌رایه‌تی گه‌ل بکه‌ن، واته کۆنگره کۆنگره‌ی گه‌ل بێت. پێویسته له نێوان دوو سێ مانگدا ئه‌م کۆنگره‌یه ببه‌سترێت. له‌مه‌دا ته‌نها مه‌به‌ستم کۆنگره‌ی گه‌ل نیه، به‌ڵکو پێویسته هه‌موو هێزه نه‌ته‌وه‌ییه‌کان نوێنه‌رایه‌تی گه‌ل بکه‌ن و له‌م قۆناخه هه‌ستیاره‌دا که کوردی پێدا تێپه‌ڕ ده‌بێت، رۆڵی ئیراده‌یه‌کی سیاسی هاوبه‌ش بگێڕن که رامیاری هاوبه‌ش دیاری بکات. کوردان ده‌بێ دانیشن پێشکه‌وتن و گۆڕانکارییه سیاسییه‌کان باش هه‌ڵسه‌نگێنن و ته‌گبیری پێویست بۆ ئایینده‌یان وه‌ربگرن. کۆنگره‌ی گه‌ل ساڵی جارێک کۆ ده‌بێته‌وه، وا بزانم له‌ناو ئه‌م چه‌ند مانگه‌شدا کۆ ده‌بنه‌وه، پێویسته هه‌موو یه‌کێتییه‌کانى کوردان کۆ ببنه‌وه، ئه‌و تێزانه‌ی که من هه‌وڵی روونکردنه‌وه‌یانم دا، تاوتوێیان بکه‌ن و گه‌شه به رامیاری هاوبه‌ش بده‌ن و ئه‌مانه زیاتر روون بکه‌نه‌وه.\nئەرکی سێیەم ( کۆما جڤاکین کوردستان): پێشتر پێشنیاری سیستمەکەیم کردبوو، به زۆر نیه، به‌ڵام وتم ده‌شێ ناوه‌که‌ی به‌و شێوه‌یه بێت. ده‌شبێ وه‌ک "ده‌ستپێشخه‌ری دیموکراتیک یان ئیراده‌یه‌کی دیموکراتیک" وه‌ربگێڕدرێت بۆ تورکی. وه‌ک پێشتریش ده‌ستنیشانم کرد، بونیادنانى ده‌وڵه‌ت نیه، رێکخستنێکی دیموکراتیکه که هه‌موو گروپه کۆمه‌ڵایه‌تییه‌کان ده‌توانن تێیدا جێ بگرن به تورکمان و ئاشوری و … دیسان دووباره‌ى ده‌که‌مه‌وه که پێکهاته‌یه‌کی ده‌وڵه‌تی نیه و دروستکردنى ده‌وڵه‌ت نیه. دێته واتای ده‌سه‌ڵاتی دیموکراتیک و به‌ڕێوبه‌رایه‌تی دیموکراتیک. ته‌واوى گه‌له‌که‌مان له‌م چوارچێوه‌یه‌دا بانگهێشتی کار و خه‌بات ده‌که‌م.\nله کۆتاییشدا وته‌کانی پێشترم دووباره ده‌که‌مه‌وه، له روی سه‌ربازیدا ئه‌گه‌ر داگیرکاری، هه‌روه‌ها بنه‌بڕکردنی کلتووری به‌رده‌وام بکات، له‌گه‌ڵ هاتنی به‌هار هێرشێکی سه‌رتاسه‌ری ده‌ست پێ بکات، ده‌رباره‌ی پێشهاته‌کان ئاگاداری و هۆشیاریی ده‌ده‌م، کوردان به‌رگری له خۆیان ده‌که‌ن، به ده‌یان هه‌زار گه‌نجی کورد هه‌ن، ئه‌گه‌ر بنه‌بڕکردنێکی وه‌ها بسه‌پێنرێت، ئه‌و گه‌نجان به ئامانجی به‌رگریکردن به‌شداری گه‌ریلا ده‌بن.


ئاماره‌كانی قۆناغی یه‌كه‌می مۆندیال – Knwe.org\nسەرەکی » وەرزش » ئاماره‌كانی قۆناغی یه‌كه‌می مۆندیال\nئاماره‌كانی قۆناغی یه‌كه‌می مۆندیال\nله رۆژی شه‌ممه‌ی رابردووه‌وه یارییه‌كانی قۆناغی دووه‌می مۆندیالی روسیا-2018 ده‌ستیانپێكردووه، رۆژی پێنجشه‌ممه‌ی رابردووش 28/6/2018 به چوار یاریی په‌رده له‌سه‌ر یارییه‌كانی قۆناغی یه‌كه‌م و گروپه‌كان دادرایه‌وه و 16 هه‌ڵبژارده توانیان بگه‌نه قۆناغی دووه‌می یارییه‌كان.\nئه‌مانه‌ی خواره‌وه چه‌ند ئامارو ژماره‌یه‌كه له‌سه‌ر سه‌رجه‌م یارییه‌كانی قۆناغی گروپه‌كان و په‌یوه‌ندییان به یارییه‌كانی قۆناغی دووه‌مه‌وه نییه:\n*48 یاریی كراوه.\n*122 گۆڵی تیادا كراوه.\n*رێژه‌ی گۆڵكردن له هه‌ر یارییه‌كدا 2:5 گۆڵ بۆ هه‌ر یارییه‌ك.\n*یه‌كه‌م گۆڵی ئه‌م مۆندیاله‌و قۆناغی گروپه‌كان یۆری گازینیسكی-روسی له ده‌قیقه‌ی 12 یاریی (روسیا×سعودیه) (5-0) كردویه‌تی.\n*158 كارتی زه‌رد به یاریزانان دراوه.\n*یه‌كه‌م كارتی زه‌رد ئه‌لیكزه‌نده‌ر گۆڵۆڤینی روسی له یاریی (روسیا×سعودیه) (5-0) له ده‌قیقه‌ی 88 ی یارییه‌كه‌دا وه‌ریگرتووه.\n*3 كارتی سور به‌یاریزانان دراوه، كارلۆس سانشێز-له‌یاریی كۆڵۆمبیا×ژاپۆن (1-2)، جیۆم بواتینگ –ئه‌ڵمانیا له‌یاریی ئه‌ڵمانیاو سوید (2-1)، ئیگۆر سمۆلنیكۆڤ-روسیاله‌یاریی روسیا×ئۆرۆگوای (0-3).\n*یه‌كه‌م په‌نالتی كه گۆڵی پێ نه‌كراوه له یاریی ئه‌رجه‌نتین و ئایسله‌ندا (1-1) بووه میسی له ده‌قیقه‌ی 64 دا نه‌یتوانی بیكات به‌گۆڵ.\n*چوار یاریزانی تر وه‌ك میسی له‌م قۆناغه‌ی یارییه‌كاندا به‌هه‌مان شێوه په‌نالتیان له‌ده‌ستدا و نه‌یانتوانی گۆڵیان پێبكه‌ن (كریستیان كۆیفا-پیرۆ) له یاریی پیرۆ×دانیمارك (0-1)، (گیلڤی یگۆردسۆن-ئایسله‌ندا له یاریی ئایسله‌ندا×نایجیریا (0-2)، كریستیانۆ رۆناڵدۆ له‌یاریی پورتوگال×ئێران (1-1) دا.\n*دوو یاریی زۆرترین گۆڵیان تایدا كراوه كه 7 گۆڵ بووه:\n*یاریی به‌لجیكا×تونس زۆرترین شوتی تیادا ئاڕسته‌ی گۆڵ كراوه كه (31) شوت بووه.\n*ئه‌و گۆڵچییه‌ی زۆرترین تۆپی له‌گۆڵه‌كه‌ی دوور خستۆته‌وه‌و ره‌تی كردوونه‌ته‌وه گۆلێرمۆ لۆچوا_مه‌كسیك بووه به 17 ره‌تكردنه‌وه.\n*ئه‌و یاریزانه‌ی زۆرترین شوتی ئاراسته‌ی گۆڵ كردووه نه‌یمار- به‌رازیل بووه به 16 شوت.\n*ئه‌و یاریزانه‌ی زۆرترین پاسی راستی به یاریزانانی هاوڕێی داوه رامۆس-ئیسپانیا به 307 پاس.\n*ئه‌و یاریزانه‌ی زۆرترین تۆپی له‌یاریزانانی هه‌ڵبژارده‌ی به‌رامبه‌ریان وه‌رگرتۆته‌وه ولفرێد ندیدی-فه‌ره‌نسا به 15 وه‌رگرتنه‌وه‌ی تۆپ.\n*ئه‌و هه‌ڵبژارده‌یه‌ی زۆرترین رێژه‌ی ئه‌سیست-ی هه‌بووه ئیسپانیا-67:8%.\n*ئه‌و هه‌ڵبژارده‌یه‌ی له یه‌ك یاریدا زۆرترین شوتی بۆ گۆڵ لێداوه ئه‌ڵمانیا-24 شوت.\n*ئه‌و هه‌ڵبژارده‌یه‌ی زۆرترین له‌شوته‌كانی بۆ گۆڵ بوون به‌گۆڵ به‌لجیكا-9 شوتیان بۆته گۆڵ.\n*ئه‌و هه‌ڵبژارده‌یه‌ی یاریزانه‌كانی زۆرترین پاسی راستیان به‌یه‌كتری داوه ئیسپانیا-2079 پاس.\n*ئه‌و هه‌ڵبژارده‌یه‌ی زۆرترین فاوڵی كردووه كۆریای باشوور بووه به 63 فاوڵ.\n*گۆڵكه‌ری قۆناغی یه‌كه‌می یارییه‌كان هاری كه‌ین-ئینگلته‌را به 5 گۆڵ.


رۆمانى 'خانووەکەی شەقامی مانگۆ' بۆ زمانی کوردی وەردەگێڕدرێت - بنکەی روناکبیریی گەلاوێژ :: Gelawej\nچاپکراو Aug 17, 2021\nرۆمانى "خانووەکەی شەقامی مانگۆ" بۆ یەکەمینجار ده‌كرێت به زمانى كوردى و ئه‌مڕۆ چوارشه‌ممه بڵاوده‌كرێته‌وه.\nرۆمانه‌كه لە لایەن ''ساندرا سیسنێڕۆس'' ژنه شاعیر و رۆماننوس و چیرۆكنوس و نوسه‌رى مه‌كسیكى ئه‌مه‌ریكى نوسراوە و ''لاوین شێخە'' کاری وەرگێرانی بۆکرادوه و وابڕیاره ئه‌مڕۆ 18/8/2021 كاژێر (4:30)ى ئێواره لە کتێبخانەی ڕۆمان بە ئامادەبوونی وەرگێڕ بڵاوبكرێته‌وه.\nئه‌م رۆمانە بۆیه‌كه‌مینجاره ده‌كرێته كوردى و لە پێشووتردا بۆ زیاتر لە (20) زمانی جیاواز وەرگێڕدراوە و لە چاپی ئینگلیزیه‌كه‌یدا نزیکه‌ی شەش ملیۆن کۆپی لێفرۆشراوە، هەروەها لە ساڵی ١٩٩٥ لەلایەن دامەزراوەی ماك ئارسەرەوە خەڵات کراوە.\nلەبارەی رۆمانەکەوە لاوین شێخە ده‌ڵێت: "خانووەکەی شەقامی مانگۆ كتێبێکە بۆ هەموو ئەو کەسانەی دڵنیان لەوەی رۆژێك رووداوەکان باشدەبن، کاتێک بڕیاردەدەن هەموو ناخۆشییەك تێبپەڕێنن و بڕوایان بە خۆیان هەیە و بەردەوام لە هەوڵدان".\nئاماژه‌ى بۆئه‌وه‌ش كردووه "کاتێک ئەم کتێبە دەخوێنیتەوە فێر دەبیت خەونت هەبێت و نەترسیت، بڕوا بە توانا شاراوەکانی خۆت بهێنیت و چیتر شەرم لە کولتوور و ڕەگەز و جیاوازیی چینایەتی نەکەیت، دڵنیا دەبیتەوە لە ڕاستیی بڕیارەکانت، ئەو کاتەی بڕیاری جێهێشتنی ئەو شتانەت دا کە ڕۆحت لەگەڵیاندا ئارام نەبوو".\nساندرا سیسنێڕۆس، لە رۆژى 20/12/1954 له شارى شیكاگۆ له ئه‌مه‌ریكا له دایكبووه، به نوسینى رۆمانى (خانووەکەی شەقامی مانگۆ) كه له ساڵى 1983 نوسویه‌یه‌تى ناوبانگى ده‌ركردووه.


کایەی دوویانەی ئەمریکا لە ڕفراندۆمی هەرێمی کوردستانی ئێراق - SAHAR KURDISH (Sorani)\nکایەی دوویانەی ئەمریکا لە ڕفراندۆمی هەرێمی کوردستانی ئێراق\nرێکس تیلەرسون وەزیری دەرەوەی ئەمریکا داوای لە مەسعود بارزانی سەروکی هەرێمی کوردستانی ئێراق کرد کۆپرسی لە سەر جیابوونەوەی هەرێمی کوردستانی ئێراق وەدرەنگ بخات.\nتیلەرسوون بەرایی حەوتەی ڕابردووش لە وتووێژی تەلەفۆنی لەگەڵ بارزانی بە ناوبراوی وتبوو کە ئەمریکا ڕازی نییە بە بەڕێوەچوونی ڕیفراندۆمی هەرێمی کوردستان و جیابوونەوەی ئەم ناوچەیە لە ئێراق.\nدەوڵەتی هەرێمی کوردستانی ئێراقیش لە پەیامێکدا بۆ واشینگتۆن داوای لە دەوڵەتی ئەمریکا کرد پرسەکە بەشێوەی نووسراوە بە کوردەکان ڕابگەیەنێ.\nدەوترێ باڵوێزخانەی ئەمریکا لە بەغداش نامەیەکی نهێنی واشینگتۆنی بۆ هەولێر ناردووە کە لەودا داوای وەدرەنگ خرانی ڕفراندۆمی هەرێم کراوە.\nنەیارەتی ئەمریکا بەرامبەر ڕفراندۆمی هەرێمی کوردستانی ئێراق داگری دوو خاڵی گرینگە ، یەکەم ئەوەی کە هەوڵی کوردستان لەسەر پرسی جیابوونەوە لە ئێراق پەیڕەوی کردن لە سیاسەتەکانی ئەمریکایە . ئەگەر بێت و ئەمریکا لەگەڵ هەرێمی کوردستان لە رفراندۆم هاوڕێیی بکات، ئەگەری بەڕێوەچوونی ئەم رفراندۆمە بەهێزتر دەبێت و ئەگەر ئەمریکا نەیارەتی لەگەڵ بکات ئەگەری بەڕێوە چوونی دادەبەزێت .\nئەم پرسەش نیشاندەری ئەوەیە کە دەوڵەتی هەرێمی کوردستانی ئێراقیش ڕێگەیەکی هاوچەشن لەگەڵ د ەسەڵاتدرانی عەرەبی کەنداوی فارس گرتۆتەپێش و لەباری بڕیاردان وابەستە بە ڕۆژاوا بە تایبەت ئەمریکایە .\nدووهەم ئەوەی ئەمریکا لە پرسی کۆپرسی جیایی هەرێمی کوردستان لە ئێراق دووفاقیانە دەجووڵێتەوە . ئەمریکا لەلایەکەوە دەڵێت کە خوازیاری پاراستنی سەروەری نیشتمانی ئێراق و ئێراقێکی دیمۆکرات و یەکگرتوویە و لەلایەکی دیکەوە لە کاردانەوە بەرامبەر بە ڕفراندومی هەرێم دەڵێت کە ئێستا کاتێکی شیاو بۆ بەڕێوەبردنی رفراندۆم نییە .\nئەمریکا لەسەر ئەو باوەڕەیە کە بەرەنگار بوونەوەی داعش لە ئێراق خاوەن ئەولەویەتە و هەر شتێک کە زاڵ بێت بەسەر ئەم بەرەنگار بوونەوەیە، بە بڕوای دەوڵەتی ئەمریکا قەبووڵ ناکرێت.\nبە واتایەکی دیکە ، دەوڵەتی ئەمریکا هەوڵ دەدات هەم دەوڵەتی ناوەندی بەغدا و هەم دەوڵەتی هەرێمی کوردستان ڕازی بکات چونکە لەحاڵێکدا کە ناڕەزایەتی دەربڕیوە بەرامبەر ڕفراندۆمی هەرێمی کوردستان ، هەروەهاش داوای بەرێوە بردنی رفراندۆم لە کاتێکی دیکەی کردووە هەتا هەڕەشەی جیابوونەوەی هەرێم لە ئێراق هەروا بەسەر دەوڵەتی ناوەندی بەغداوە بێت .\nسیاسەتی دووفاقیانەی واشینگتۆن بەسەرنجدان بەوەیە کە ئێراق ڕەوشێکی هەستیاری دوای داعش تێپەڕ دەکات و چالاکانی بیانی وەک ئەمریکا هەوڵ دەدەن دزەی خۆیان لەم قۆناخە نوێیە بەهێزتر بکەن یان ئەوەی لانیکەم بیپارێزن.\nبە وتایەکی باشتر ئەم هەڵس و کەوتە دووفاقیانەیەی ئەمریکا بەرامبەر رفراندۆم بە ڕوانین لە ئێراقی دوای داعشە.\nدەوڵەتی ئەمریکا لەحاڵێکدا بەم چەشنە دەجووڵێتەوە کە لە ناوخۆی هەرێمی کوردستانیش دەنگی ناڕەزایەتی بەرامبەر ڕفراندۆم بەرزتر بووە\nنەیاران وێڕای ئەوەی کوردستان بەشێک لە سەرزەوینی ئێراق دەزانن هەروەها لەسەر ئەو باوەڕەشن کە پارتی و بارزانییەکان بە ئامانجی درێژکردنەوەی دەسەڵات وهێزی خۆیان بەسەر هەرێمی کوردستان، پرسی رفراندۆم و جیابوونەوەی هەرێمیان هێناوەتە ئاراوە.\nئەمەش لە حاڵێکدایە کە پێداگری دەوڵەتی هەرێمی کوردستان لەسەر بەڕێوەچوونی رفراندۆم لەوانەیە خەرج و بەرجی زۆری لێ بکەوێتەوە وەکوو هاتنەدی شەڕی ناوخۆیی لەنێوان دەوڵەتی ناوەندی و هەرێمی کوردستان .\nAug 12, 2017 15:38 Asia/Tehran\nبریندار بوونی دوو ئەندامیی هە دەپە لە پەلامار بۆ سەر نووسینگەی ئەو پارتە لە ئەستەمۆل\nداوا لە تورکیا دەکەین سەروەریی خاکی عێراق بپارێزێت


سەرۆكایەتییەكانی هەرێمی كوردستان، بە ڕوونی ئیدانەی لەشكركێشی توركیا ناكەن بۆ سەر ڕۆژئاوا و هیچ هەنگاوێكیان وەك هەڵوێستێكی فەرمی دژ بەو وڵاتە نەگرتۆتەبەر، لە زۆرینەی پەیامەكانیشیاندا تەنیا داواكارییە لە وڵاتانی تر تا دەستتێوەردان بكەن بۆ ڕاگرتنی شەڕ.\nشەڕی توركیا دژی ڕۆژئاوای كوردستان، هەفتەیەكە بە چڕی بەردەوامیی هەیە و لەوكاتەوە، لە سەر ئاستی وڵاتانی جیهان و عەرەبی، پەیامەكان ڕوو لە توركیان و لەگەڵ ناوهێنانیدا، بە توندی ئیدانەی لەشكركێشییەكەیان كردووە، هەرێمی كوردستان نەبێت.\nلە دەستپێكی شەڕەكەوە، تەنیا پەرلەمانی كوردستان بە فەرمی دوێنێ وشەی ئیدانەی دژی شەڕەكە بەكارهێنا، ئەویش بەبێ ناوهێنانی توركیا.\nئەوەش لەكاتێكدایە هەرێمی كوردستان، بازاڕێكی سەرەكی مامەڵەی بازرگانییە بۆ توركیا و سنورێكی بەرفراوان بە یەكترییانەوە دەبەستێت.\nپەرلەمانی كوردستان، لە یەكەم پەیامیدا؛ دوای دەستپكردنی ئۆپەراسیۆنەكەی توركیا، تەنیا نیگەرانی نیشاندا و داوایكرد، شەڕەكە ڕابگیرێت و بە ئاشتی چارەسەری كێشەكان بكرێن.\nدووەم پەیامی پەرلەمانی كوردستان، 15ی تشرینی یەكەم بڵاوكرایەوە، دوای كۆبونەوەیەكی پەرلەمان بە ئامادەبونی تەواوی فراكسیۆنەكان كە بە چەند ڕاسپاردەیەك كۆتاییهات.\nلە یەكێك لە ڕاسپاردەكاندا پەرلەمانی كوردستان وشەی ئیدانەی بەكارهێناوە، بەبێ ناوهێنانی توركیا.\nئەوەش لە كاتێكدایە زۆربەی وڵاتانی جیهان، لە ئەوروپا و ڕۆژهەڵاتی ناوەڕاستیش، زیاد لە جارێك ئیدانەی لەشكركێشی توركیایان كردووە و ئەوەشیان ڕاستەوخۆ گەیاندووەتە نوێنەرانی ئەنقەرە لە وڵاتەكانیاندا.\nبەڵام لە هەرێمی كوردستان تائێستا هیچ نیگەرانییەك بە فەرمی لەلایەن دەسەڵاتدارانی هەرێمەوە بە كونسوڵی توركیا نەگەیەندراوە.\nجگە لەوەش توركیا چەندین سەنگەر و سەربازگەی لەنێو خاكی هەرێمی كوردستاندا هەیە كە بڕیاری پێشوتری پەرلەمان هەیە بۆ دەركردنیان و جێبەجێنەكراوە.\nنێچیرڤان بارزانی، سەرۆكی هەرێمی كوردستان، كە لە سەردەمی سەرۆكوەزیرانی ئەودا هەرێم بە هاوپەیمانی ستراتیژی توركیا ناودەبراو ڕێككەوتننامەی ستراتیژیی وزە لە نێوان هەردوولا واژۆكرا، لە پەیامەكانیدا دەربارەی شەڕی سەر ڕۆژئاوای كوردستان، ئیدانەی لەشكركێشییەكەی نەكردووە، تەنیا بە نیگەرانی باسی لە ئۆپەراسیۆنەكە و مەترسییەكانی شەڕ كردووە بۆ ناوچەكە.\nئەوەش تەواو پێچەوانەی سیاسەتی توركیایە بەرانبەر وڵاتانی دراوسێ، بە تایبەت بۆ هەرێمی كوردستان، كە دوای ڕیفراندۆم سزای خستە سەر هەرێم و چەندینجاریش لەسەر دۆسیەكانی توركمانەكانی عێراق و كەركوك دەستتێوەردانی هەبووە و بە فەرمی و ڕاستەوخۆ قسەی بەرانبەر هەردوو حكومەتی هەولێر و بەغدا كردووە.\nئەنجومەنی وەزیرانی هەرێمی كوردستان، لە دەستپێكی ئۆپەراسیۆنەكەوە دووجار پەیامی بڵاوكردووەتەوە، بەبێ ئەوەی لە هیچ یەكێكیاندا ئیدانەی هێرشی توركیا بكات بۆ سەر ڕۆژئاوا.\nلە یەكەمیاندا داوایكردووە توركیا وەك ئەندامێكی هاوپەیمانی نێودەوڵەتی لە شەڕی دژ بە تیرۆر، هیچ هەنگاوێك نەهاوێژێت كە كاریگەری نەرێنی لەو پێشكەوتنە بكات كە لە شەڕی دژی داعش بە دیهاتووە.\nپەیامی دوەمیش، لە پەراوێزی كۆبونەوەی هەفتانەی ئەنجومەنەكەدا باس لە بارودۆخی سوریا كراو بەبێ ناوهێنانی توركیا، ئاماژە بە مەترسییەكانی شەڕ دەكات، كە دەرەنجامە نەرێنییەكانی تەنیا لە چوارچێوەی سوریادا نامێنێتەوە.\nلاوازیی پەیامە فەرمییەكانی هەرێم لە كاتێكدایە، ئەمڕۆ هەشتەمین ڕۆژی هێرشەكانی توركیایەو دەیان هاوڵاتی مەدەنیی لە نێویاندا ژن و منداڵی كورد شەهیدو بریندار بوون‌و زیاتر لە 300 هەزار كەس ئاوارە بوون.\nجگە لە سەرۆكایەتییەكانی هەرێم، زۆرینەی حیزبە كوردییەكانیش خۆیان لە قەرەی توركیا نادەن، تەنیا یەكێتی و گۆڕان وەك حیزب بەیاننامەیان لەسەر ئۆپەراسیۆنەكە هەبووە بە فەرمی.\nهەرچی یەكێتییە لە بەیاننامەكەی مەكتەبی سیاسییدا، نیگەرانی لەبارەی ئاڵۆزییەكان نیشانداوە و داوایكردووە لەبری شەڕ، كێشەكان بە ئاشتی و دیالۆگ چارەسەر بكرێن.\nبەڵام بزوتنەوەی گۆڕان، سەرەتای بەیاننامەكەی بە "جێبەجێكردنی ئۆپەراسیۆنە سەربازیەكانی توركیا بۆ سەر ڕۆژئاوای كوردستان بە توندی ئیدانە دەكەین" دەستپێكردووە، داواشیكردوە كەمپینی فراوان بكرێت بۆ دەربڕینی ناڕەزایی.\nئەمڕۆش لە كۆبوونەوەی سەرۆكی هەرێم لەگەڵ حیزبەكانی كوردستان، نەك ئیدانەی هێرشەكانی توركیا نەكرا، بەڵكو ناڕەزاییش پیشان نەدراوەو تەنها هەڵوەستە لەسەر ئەوە كراوە سیاسەتێكی واقیعیانە بگیرێتە بەر كە پاراستنی بەرژەوەندییەكانی گەل و خاكی هەرێمی كوردستان تیایدا پارێزراو بێت.\nڕاگەیەندراوی كۆبوونەوەكە دەڵێت "دامەزراوەكانی هەرێم و لایەنە سیاسییەكان هەموو توانا سیاسی و دیپلۆماسییەكانیان بخەنە گەڕ بۆ هەرچی زووتر كۆتاییهاتن بە شەڕ و چارەسەركردنی كێشەكان بە ڕێگاچارەی ئاشتیانە و گفتوگۆ كە زامنی مافەكانی تەواوی پێكهاتەكانی سووریا بێت".\nخۆپیشاندان و گردبونەوەی ناڕەزایی، لە شارەكانی هەرێمی كوردستان و زۆربەی وڵاتانی دونیا، ناوبەناو درێژەی هەیە، تا وڵاتانی زلهێزی جیهان ناچاربكرێن دەستتێوەردان بكەن بە قازانجی كورد.


ڕوداوێکی مردنی بێ شایەتحاڵ، تەنها توێکاری هۆکارەکەی ئاشکراکرد\nیەکێک لە کارە گرنگەکانی پزیشکی دادوەری بریتییە لە توێکاری، کە بەشێکی زۆری خەڵکی ئێمە دژی ئەو کارەیە، زۆرجار بە پاساوی لاوازی کولتوری و کۆمەڵایەتی.\nفەرموون ڕووداوێکی ڕاستەقینەتان بۆ باسدەکەم کە تێیدا تەنها زانستی توێکاری توانی هۆکاری مردنەکەی ڕوون بکاتەوە.\nلەکاتی دەوامی ئێشکگریمدا منداڵێکی بچوکیان بە مردوویی هێنا، هیچ شتێکی پێوە دیار نەبوو کە هۆکاری مردنی ڕوونبکاتەوە و پێشتریش هیچ نەخۆشییەکی نەبووە کە هۆکاری مردنی بۆ بگەڕێنرێتەوە.\nدایکی زۆر دەگریا وتی "بەجێمهێشت لە ماڵەوە لای کارەکەرەکەمان، هیچ عەیبی نەبوو منداڵەکەم زۆر باش بوو".\nدایکەکە بەمجۆرە باسی مردنی منداڵەکەی کرد " ئەو ئافرەتەی لە ماڵی ئێمە کاردەکات تێلی کرد وتی کوڕەکەت دەڕشێتەوە، وەرەوە بۆ ماڵەوە، منیش ڕۆشتمەوە و هێندەی نەبرد کوڕەکەم گیانی سپارد".\nمنیش وەکو پزیشک بڕیارمدا دەبێت کاری توێکاری بۆ بکرێت. دایکەکە ڕۆشنبیر بوو، وتی "ڕازیم توێکاری بکرێت، چونکە زۆر پەرۆشم بزانم بۆ مردووە؟".\nلەکاتی توێکاری بینیمان جگەری منداڵەکە تووشی زیانێکی زۆر بووە بە زەبرێکی دەرەکی!\nبەپێی ئەزموونی خۆمان شوێنەکە لە شوێنی ئەوە دەچوو کە پێیان بە سکیدا نابێت! هەرچەندە ئەوە لە ڕاپۆرتی ئێمەدا نانوسریت و تەنها وەکو گریمانە باسدەکرێت و ئێمە تەنها ئەو گۆڕانکارییانە دەنووسین کە دەیبینین، پاشان پارچەیەک لە ئەندامەکە دەنێرینە تاقیگەی پزیشکی بۆیارمەتیماندان لە گەیشتنە بڕیاری کۆتایی.\nدوای لێکۆڵینەوەی لایەنی پەیوەندیدار لە کارەساتەکە و بە پشتبەستن بەو زانیارییانەی لە توێکارییەکەدا هەستیان پێکراوە و تاقیگە سەلماندوونی، ئەو ئافرەتەی لەو ماڵە کاری دەکرد دانی پێدانا وتی "منداڵەکە نوستبوو، منیش پشتاو پشت گەڕامەوە و نەمزانی منداڵەکە لەوێیە و بێ مەبەست پێم لە سکی منداڵەکە نا!".\nبینیتان تویکاری چۆن تاوان ئاشکرا دەکات؟ کەواتە زۆر گرنگە توێکاری گرنگی پێبدریت و بە هیچ پاساوێکی نازانستی ڕێگریی لێنەکرێت.\nزۆر کەسم بینیوە دەڵێن گوایە لە ڕووی ئایینییەوە ڕێگە بە توێکاری نەدراوە! بەڵام دڵنیابن کۆمەڵگا و کەلتوور ڕێگریدەکات نەک ئایین.\nزۆر ناخۆشە بۆ ئێمەی پزیشکانی دادوەری وتوێکاران کە هەڕەشەمان لێدەکەن لەسەر ئەنجامدانی توێکاری! یان بە ماوەی زۆر لە پزیشکیی دادوەری چاوەڕێ دەکەین تاکو خێزانەکان ڕازی بن بۆ کاری تویکاری!\nتێبینی: لەپێناو پاراستنی تایبەتمەندیی کەیسەکان، ئاماژە بە شوێن و بەروار و ناو ناکرێت و وردەکاریی ڕووداوەکان باس ناکرێن، چونکە مەبەست گەیاندنی پەیامەکەیە و تەنها بە گشتی باسدەکرێت، ئەوەندەی ئەزموونێکە و بۆ هەموو کۆمەڵگا بەسوود بێت و وانەی لێ وەربگیرێت\nد. دیلمان ئازاد حسن\nمامۆستا لە کۆلیژی پزیشکی\n2 زینای ئەلیکترونی\n3 بەسە ئیتر کوشتنی ئافرەت بوەستێنن\n4 هەرزەکارو سۆشیال میدیا


تورکمەنەکانی سوریە کێن؟\nMonday, 12.14.2015, 19:51\nتورکمەنەکان لە نیژادی تورکن کە لە سەدەی ١١ زایینی لە شوێنەکانی جیا جیای سوریە، عێڕاق، ئێران دەژین. لە سوریەدا زیاتر لە ناوچەی باکوری سوریە وناوچەی کوێستانەکانی تورکمەنەکان لە / لازیقیە / نزیک سنوری تورکیە نیشتەجێ بوون. رێژەیەکی دروست لە دانیشتوانی تورکمەن لە بەردەست دانییە. هیندێک دەڵێن، نیومیلیونن، هیندێکیش دەلێن سێ ونیو میلیون کەسن.\nتورکمەنەکانی سوریە لە ژێر دەسەڵاتی / ئەسەد / دا ئەو مافەیان نەبوو بە زمانی تورکی بنووسن یا بڵاوکراوەیان هەبێ. دەوڵەت هیچ کەمینەیەکی بە رەسمی نە دەناسی ودەیخواست یەکیەتی وخاک ونەتەوەی عە ڕەب بپارێزێ. لە ساڵی / ٢٠١١/ تورکمەنەکان بە پشتیوانی / تورکیە / کە دوژمنی سەرسەختی بەشارئەسەدن، شەڕی چەکداریان دژی دەسەڵاتی ئەسەد دەستپێکرد.\nحیزبی تورکمانی سوریە ی ژێر دەستی ئەسەد لە ژێر پەردەی / شۆڕای تورکمەنەکانی سوری / پێکەوە کۆ دەبوونەوە ولە دژی ئەسەد، بە هاوکاری رۆژئاوا ووڵاتانی عەڕەبی کەنداو پەیوەندیان دەگرت.\nلە چەند ساڵی رابوردوودا تورکمەنەکان چەند گرووپی چەکداریان پێکهێناوە کە لە تورکیە پەروەردە دەکران، گۆیا ئەو گرووپە لە نێوان دووهەتا دەهەزار کەس ئەندامیان هەیە.بەڵام خاوەنی هێزێکی تۆکمەەو رێکوپێک نین، بۆ نموونە گوردانی / لازیقیە / بە ناوی،، جەبەل ئەلتورکمان،، لە ساڵی ٢٠١٣ پێکهاتووە. لە گەڵ لەشکری/ دووی ساحیلی/ کە لە سەرەتای ٢٠١٥ دروست بووە،پیوەندی ونزیکی لە گەڵ ئەڕتەشی/ ئازادی سوریە / بە ناوی ( ئێف،ئێس، ئای) هەیە، کە رۆژئاواییەکان پشتیوانی لێ دەکەن.\nناوچەی باکوری لازیقیە، ناوەندی شەڕی نێوان ئەڕتەشی سوریە وهیزە ئێرانیەکان و حیزبوڵڵا یە کە روسیە پشتیوانی ئاسمانیان لێدەکا. گرینگترین هێز لە بەرابەر تورکمەنەکان، هێزەکانی سوریەو داعشن. گرووپێکیش هەن بە ناوی / سوڵتان سەلیم / کە بۆ ماوەیەک لە گەڵ هێزە کوردیەکان / گریلاکان / هاوپەیمان بوون . بەڵام لە ١٠ی ئۆکتۆبڕ تێکەڵ بە هێزەکانی دێمۆکڕاتیکی سوریە بە ناوی ( ئێس، دی، ئێف) بوون، رێبەرایەتی ئەو دەستەیە لە ژێر فەرمانی کوردەکاندایە وئامریکاش پشتیوانیان لێدەکا. تورکمەنەکان لە رابوردوودا لە ناو یەکینەکانی پاراستنی گەل لە دژی / داعش / شەڕیان دەکرد.\nلە نووسینی: مانیتورینگ\nچێوراندن بۆ هەنگوین زمانی کوردی: جەعفەرکەریمی.\nلە رۆژهەڵاتی کوردستانیش مەحمود سەنگاوەیەکان زۆرن!\nمێژووبە بێدەنگی دەماندوێنێ!\nسوێندە کەی بەڕێز لەیلا زانا


خۆپیشاندان لە بەسرە دەستپێدەکاتەوە - اخبار العراق\nاخبار العراق » كوردى » خۆپیشاندان لە بەسرە دەستپێدەکاتەوە\nخۆپیشاندان لە بەسرە دەستپێدەکاتەوە\nلە بەسرە، شاری پڕ نەوتی عێراق، هاواری خەڵک لە بێکاری، هەژاری، گەندەڵی و نەبوونی خزمەتگوزاری و دەیان قەیرانی چەقبەستووی دیکە بەرزبووەوە.\nخۆپیشاندەران وێنەی قوربانییانی بەسرەیان بەرزکردەوە کە لە شەڕی داعشدا کوژراون، ئەمەش وەکو ئاماژەیەک بۆ ئەوەی بە بەغدا بڵێن “شارێکی خاوەن دەیان قوربانیتان فەرامۆشکردووە”.\nحەشمیە موحسین، خۆپیشاندەر لە بەسرە دەڵێ “بەڵێنەکان جێبەجێناکرێن، چونکە هەرشتێک لەسەر شتێکی بێ بنەما بونیادبنرێت بێ بنەما دەبێت. حکومەت لەسەر بنەمای تایفی و حیزبی بونیادنراوە بۆیە پێم وانییە حەیدەر عەبادی بتوانێت لەنێو ئەم وێرانکارییەدا شتێک بکات. مەگەر یەک شت بکرێت ئەویش ئەوەیە ئەگەر حکومەتی داهاتوو لەسەر بنەمایەکی نیشتمانی و تواناکان پێکبهێنرێت دوور لە پشکپشکێنە، ئەو کاتە دەتوانێت گەل رزگار بکات”.\nحەشمیە هەروەها دەڵێ “ئەم حکومەتە و حکومەتی داهاتووش ئەگەر هاوشێوەی ئەمەی ئێستا بێت، پێشبینی ناکەین ئەدای باش ببێت، خۆپیشاندانەکانیش بەردەوام دەبن و کۆتاییان نایەت، ئێمە بەشێکین لەو خەڵکانەی هەر لە سەرەتای خۆپیشاندانەکاندا لە ساڵی 2013ـەوە بەشداریمان لە خۆپیشاندانەکاندا کردووە تاوەکو ئێستا، بەردەوامیش دەبین تاوەکو ئەو دەمەی سەرجەم مافەکانی خەڵک دەستەبەر دەکرێن”.\nبەدرێژایی خۆپیشاندانەکە خەڵک هاواریان دەکرد “هەموو پارتە سیاسییەکان بێ کەڵکن و پەرلەمان سەرچاوەی گەندەڵییە”. خۆپیشاندەران گلەیی یەکەمیان لە ئەنجوومەنی پارێزگای بەسرەیە: دەڵێن داواکارییەکانمان لەوێوە ناگەنە بەغدا.\nمورتەدا قەرەقۆشی، خۆپیشاندەرێکی دیکەی بەسرەیە، ئەو دەڵێ “داواکارییەکی دیاریکراومان نییە، بەڵام داواکاریی سەرەتاییمان هەن، پێویستە بەرپرسان وەڵاممان بدەنەوە. ئەگەر ئەنجوومەن یاخود حکومەتی بەغدا وەڵامی یەک داواکاریشی دایەوە هەر باشە. ئەنجوومەنی ئێرە لە جێبەجێکردنی پەیمانەکانیدا شکستی هێناوە. تاکە بەرپرسێک لەکارەکەی دوورنەخراوەتەوە، کە وابێت سوودی ئەنجوومەنی پارێزگا چییە؟ زۆربەی ئەندامانی ئەنجوومەن خاوەن کۆمپانیان، خاوەن سەرمایەن، چوونەتە نێو حکومەت تاوەکو پڕۆژەکانی خۆیان سەربخەن. ئەگەر لە خزمەتی خەڵکی بەسرەدابوونایە دەهاتنە ریزی خۆپیشاندەران. خۆ هەموو شتێک درووشم و راگەیاندن نییە”.\nئەمە یەکەمجار نییە خەڵکی بەسرە بەهۆی خراپی گوزەران و کەمی خزمەتگوزارییەوە هاواریان لێ هەڵدەستێت، لەوەش ناچێت دوایینجار بێت. ئەمەش لەکاتێکدایە، گەندەڵی و بەهەدەردانی سامانی گشتی و دەیان قەیرانی دیکە کەوتوونەتە ژێر چەتری قەیرانی پێکهێنانی حکومەت.


دووشه‌ممه, 3 Jun 2019, 13:47\nکەنەکە رایگەیاندووە "چ سەمەرەیەکە! ئەوەی لە جەژنی رەمەزاندا هێرش دەکاتە سەرمان، نەک هەر خۆی بە موسڵمان دەزانێ، بەڵکو خۆی وەک سەرۆک و رابەری موسوڵمانان لە قەلەم دەدات. رۆژی جەژن لەبەردەمی کامێراو سەر تەلەفزیۆن دەردەکەوێت و دەڵێ " موسوڵمانی درووست و خێرخواز ئێمەین". بەم درۆ و دەلەسانە و بە خۆشاردنەوە لەژێر پەردەی ئایندا، خواستی ناڕەواو نامرۆڤانەی خۆی بەسەر گەلی ئێمەدا دەسەپێنێ".\nسبەینێ جەژنە، جەژنی رەمەزانە. ئێمە دیسان جارێکی ترو جەژنێکی تر لە دۆخێکی ئاڵۆزدا دەکەین. لە باکور و باشوورو رۆژاوا هێرش بۆ لەناوبردنی گەلی کورد بەردەوامە. دەوڵەتی تورکیا دوای داگیرکردنی عەفرین رووی هێرش و داگیرکاریی کردووەتە باشووری کوردستان. لە رۆژهەڵاتیش دۆخێکی ئاڵۆز هەر بەردەوامە. لە بەرامبەر ئەم هێرش و داگیرکارییەدا، شەڕی ئازادی و بەرخۆدانی گەلی ئێمە بە هەموو شێوەیەک بەردەوامە.\nچ سەمەرەیەکە! ئەوەی لە جەژنی رەمەزاندا هێرش دەکاتە سەرمان، نەک هەر خۆی بە موسڵمان دەزانێ، بەڵکو خۆی وەک سەرۆک و رابەری موسوڵمانان لە قەلەم دەدات. رۆژی جەژن لەبەردەمی کامێراو سەر تەلەفزیۆن دەردەکەوێت و دەڵێ " موسوڵمانی درووست و خێرخواز ئێمەین". بەم درۆ و دەلەسانە و بە خۆشاردنەوە لەژێر پەردەی ئایندا، خواستی ناڕەواو نامرۆڤانەی خۆی بەسەر گەلی ئێمەدا دەسەپێنێ.


تاکتیکێکی سوپای پاسداران بۆ داگیرکردنی کوردستان, کاووس عەزیزی – Peshmergekan\nئەو شایەعەیە هیندە تیکرار دەبوو تا خەڵك و پێشمەرگە ئیدی سرنجیان نەدەدایە و لایان ئاسایی دەبوو، جا ئەوجار لە پڕێکا دەت دیت ئەوە هێرشیان دەکرد و داگیریان دەکرد. نیزیک بە تەواوی ڕۆژهەڵات ئاوا داگیر کرا.\nدڵنیام هەمان تاکتیکیش لە کەرکووک ئیجرا دەکەن. ئەوە چەند رۆژە کات و سەعات دیاری دەکەن، بەڵام نایەن، تا ئەوەی خەڵک و پێشمەرگە بڵێن: هیچ نیە هەر قسەیە، جا لە نەکاو چەند ناوچە داگیر دەکەن و تازە کار لە کار دەترازێ.\nهیوادارم هیزەکانی باشوور ئەو تاکتیکەی پاسداران بە جیدی وەرگرن و ئەوان بەرنامەیان هەیە، کات و سەعاتیان دیاری کردووە، بەڵام ئەوانەی لەم ماوەیە دا کردیان هەمووی بۆ گومراه کردنی پێشمەرگەیە. تەنانەت رەنگە لە کەرکووک دەستی پێ نەکەن، لە خانەقێن دەستی پێ بکەن، یان مەخموور و شنگال!\nبەتایبەتی هیندێک لە هێزە باشوورییەکان سەردەمانێک لەو تاکتیکانە دا بەشدار بوون!\nخودی ئەوەی کە گوایە هیندێک لە گاڕانی شعبی ئامادە نەبوون شەڕ بکەن و چوونەتەوە، ئەوە هەر لە بنەڕەت ڕا تاکتیکە بۆ ئەرخایین بوونی پێشمەرگەیە.


گوندستانی چایپاساری ڕۆژھەڵات - ویکیپیدیا، ئینسایکڵۆپیدیای ئازاد\nChaybasar-e Sharqi Rural District\nنەخشەی پێکھاتەی نەتەوەیی گوندەواری چایپاساری ڕۆژھەڵات\nپۆتانەکان: 39°18′29.5″N 44°54′23.5″E / 39.308194°N 44.906528°E / 39.308194; 44.906528پۆتانەکان: 39°18′29.5″N 44°54′23.5″E / 39.308194°N 44.906528°E / 39.308194; 44.906528\nبە پێی سەرژمێریی گشتیی جەماوەر و خانووی ئێران لە ساڵی ٢٠١١دا، ژمارەی دانیشتووانی ئەم گوندستانە (٦١٣٢) کەس و (٣١٥٧)نێر و (٢٩٧٥)مێ و (١٢١٤)خێزان پێکھاتووە. دانیشتوانی ئەم گوندەوارەیە زۆرینەی لە کورد و کەمینەی لە ئازەری پێکھاتووە.\nلەو (١٥) گوندەی ئەم گوندەوارە (١٣) گوندی لە کورد و (١) گوندی لە ئازەری و (١) گوندی تێکەڵ پێکھاتووە.\nبەکارھێنەرانی ویکیپیدیا، وتاری «چایپاسار شرقی»، ویکیپیدیای فارسی (٢٦ی کانوونی دووەمی ٢٠١٧).\nوەرگیراو لە «https://ckb.wikipedia.org/w/index.php?title=گوندستانی_چایپاساری_ڕۆژھەڵات&oldid=754713»


نیشانەی ڤایرۆسی نوێی كڕۆنا و ڕێژەی مەرگهێنەرییەكەی بزانە\nSalam 30/01/2020 - 09:25 بڵاوکراوەتەوە لە هەواڵ/تەندروستی\nلە كۆتایی ساڵی ۲۰۱۹دا لێپرسراوانی تەندروستی لە چین، جیهانیان لە ڤایرۆسێكی بەتوانای نوێ ئاگادار كردەوە. ئەم ڤایرۆسە لە ناوەڕاستی مانگی دوانزەدا لە ژمارەیەكی كەمی خەڵك لە شاری ووهان بووەتە هۆی هەوكردنی سییەكانیان. ژمارەی نەخۆشەكان لەو كاتەوە زیادی كردووە، تا ۲۳ی مانگی یەك، زۆرتر لە ۶۰۰ كەس تووش بوون. دڵنیایی دراوەتەوە كە ئەم ڤایرۆسە، ڤایرۆسێكی نوێیە، لە هەمان جۆری SARS و MERS.\nكڕۆنا باوە و بە شێوەی ئاسایی دەبێتە هۆی كێشەی سووك لە هەناسەداندا، وەك كۆكە و ئاوڕژانی لوت. هەندێكیان مەترسیدارترن. SARS، كە زۆرتر لە ۸۰۰۰ كەسی تووش كردبوو، بەرپرسی مەرگی ۷۷۴ كەس لە كاتی سەرهەڵدانی نەخۆشییەكە لە ساڵی ۲۰۰۳دا بوو. MERS، كه بۆ یەكەم جار لە ساڵی ۲۰۱۲دا ناسرا، مەرگهێنەرترە. دەوروبەری ۳۴ لەسەدی كەسانێك كە تووشی ئەم ڤایرۆسە بوون، مردن.\nكەسانێك كە تووشی ئەم ڤایرۆسە بوون، زۆربەی جار تووشی كۆكە و تا، و هەندێك جار تووشی كێشەی هەناسەدان دەبن. بە پێی لێپرسراوانی تەندروستی، ئەم نیشانانە لەنێوان دوو ڕۆژ تا دوو حەوتە پاش تووشبوون بە ڤایرۆس، سەر هەڵدێنن.\nئەم ڤایرۆسە لە كوێوە هاتووە؟\nڕێكخر‌اوی جیهانیی تەندروستی بە ڕۆژنامەنوسانی گوت كە ئەم بریكارێتیە هێشتا لەسەر دۆزینەوەی سەرچاوەی ئەم ڤایرۆسە كار دەكات. بەڵام زۆربەی كەسانێك كە بۆ یەكەم جار تووشبوون، سەردانی بازاڕی خۆراك لە ووهانیان كردبوو. لەو كاتەوە، ئەو بازاڕە كە ئاژەڵی كێویی زیندوو و كێلگەیی دەفرۆشن داخراوە و پاككراوەتەوە.\nشیكردنەوەی جینێتیكی نوێ ئاماژە بەوە دەكات كە ئەم ڤایرۆسە لە ڤایرۆسێك دەچێت كە شەمشەمەكوێرەكان و مارەكان تووش دەكات. باسكارەكان لەسەر ئەو باوەڕەن كە ئەم كێشەیە لەوانەیە لە ڤایرۆسێكی جیا لە تێكەڵ بوونی شەمشەمەكوێرەكان و مارەكان بێت. ئەم شتە دەتوانێت لە سروشتدا ڕوو بدات، بەڵام لەوانەیە لە بازاڕیش كە ئاژەڵەكان لە نزیكی یەك داندراون، ڕووی دابێت.\nهەمان شیكردنەوەی جینێتیك ئاماژە دەكات كە ڤایرۆسەكە لەوانەیە بە هۆی بازدان لە جینێك بۆ پرۆتینێك، توانای بازدان لە مارەوە بۆ مڕۆڤی ببێت. ئەگەر ڤایرۆسێك لە پیسایی ئاژەڵدا بێت، هەندێك باسكار لەسەر ئەو باوەڕەن كە ئەم ڤایرۆسە دەتوانێت لە هەوادا بڵاوبێتەوە و مڕۆڤ هەناسە هەڵبمژێت و ئەو ڤایرۆسە بچێتە ناو جەستەیەوە.\nزۆر زووە بۆ زانینی ئەوەی كە ئەم ڤایرۆسە چەندە بەئاسانی بڵاو دەبێتەوە. ڤایرۆسەكە لە هەوادایە و دەزانین كە دەتوانێت لەنێوان خەڵكدا بگوازرێتەوە


یەكێتی دەوێ كوردستان – Knwe.org\nسەرەکی » وتار » شوان کەریم کابان » یەكێتی دەوێ كوردستان\nیەكێتی دەوێ كوردستان\nلەم بابەتەدا، هەندێ قسە دەكەم، هیوادارم نەڵێن ئەم قەوانە كۆنە چییە لێی دەدەیتەوە، یان بڵێین، سەیری ئەم قسانە بكە! یان بڵێن، ئەم برادەرە تێك چووە. نەخێر ئەم قەوان و قسانە چەند بكرێنەوە و لێبدرێنەوە باش و سودی خۆیان هەیە، هەم بۆ یەكێتییەكان، هەم بۆ دۆستەكانی، هەم بۆ نەیار و دوژمنەكانیشی و دڵنیاشم تێك نەچووم كە باسی ئێستای یەكێتی دەكرێت و دەگوترێت، یەكێتی زەعیف بووە و جەماوەری كەمبۆتەوە و دەنگی زۆری لەدەست داوە و كەموكورتی زۆرە و هەندێ كادیری پلە باڵای خەریكی بازرگانین…هتد، ئەمە راستە، كەس ناڵێ وانییە، بەڵام یەكێتی هەروا لەخۆڕا گەیشتۆتە ئەم حاڵەتە؟ حزبێكە چەند ساڵێكی كەم دروست بووە؟ كێشە و گرفتی نەهاتۆتە رێگا؟ یان كەم حزب هەیە بەقەدەر یەكێتی توشی نەهامەتی و گرفت و قەیران بووبێت؟.\nبا بزانین یەكێتی چۆن گەیشتۆتە ئێستا:\nیەكەم: كاتێ یەكێتی دروست بوو، هەندێ كەس و وڵات پێكەنینیان دەهات و بەلایانەوە سەیر بوو ئەم حزبە بتوانێ مانگێ بڕ بكات.\nدووەم: جگە لە سوریای ئەسەد و هەندێ تێكۆشەر و دڵسۆزی گەلەكەمان نەبێ لە پارچەكانی تری كوردستان، كەس نەبوو هاوكاری بێ.\nسێهەم: پاش چەند ساڵێك لە دروستبوونی، توشی كارەساتی هەكاری هات و تیایدا پێشمەرگە و فەرماندەی شەهید بوون و دەیانیشی بە ناچاری تەسلیم بوونەوە.\nچوارەم: پاش ماوەیەكی كەم لە كارەساتی هەكاری، ژمارەیەكی زۆر سەركردە و كادری لێ جیابۆوە و حزبێكی جیایان دروستكرد و دواتریش لە شەڕی ناوخۆدا روبەڕوی بوونەوە.\nپێنجەم: بەر لە ئەنفال بەشێك لە سەركردایەتی و كادر و پێشمەرگەی یەكێتی، لە یەكێتی جیابوونەوە.\nشەشەم: لە شەڕی ناوخۆدا لە شاخ، دەیان كادیر و پێشمەرگەی شەهید بوون.\nحەوتەم: لە مانگی 2ی ساڵی 1988 بارەگاكانی سەركردایەتی ی.ن.ك و زۆربەی دەزگا گرنگەكانی لەدۆڵی جافایەتی بەر شاڵاوی پەلاماری هێزی گەورەی بێشوماری رژێمی رووخاوی بەعس كەوت و بە تەواوبوونی ئەو شاڵاوە، رژێمی بەعس ناوی پەلامارەكەی نا ئەنفالی (1) و تا ئەنفالی (7)یش زۆربەی ئەو ناوچانەی كەوتنە بەر شاڵاو و تاوانی ئەنفال، بە پلەی یەكەم و سەرەكی، هەم ناوچەی رزگاركراوی ژێر دەسەڵاتی ی.ن.ك بوون، هەم زۆربەی هەرە زۆری دانیشتوانەكانی رێكخستن و ئەندام و لایەنگری ی.ن.ك بوون، دەرەنجام زەرەروزیانێكی گەورەی مرۆیی و ئابووری و كۆمەڵایەتی بەر ناوچەیەكی فراوانی كوردستان كەوت.\nهەشتەم: جارێكی تر ساڵی 1994 روبەڕوی شەڕی ناوخۆ بۆوە.\nنۆیەم: 31ی ئابی 1996، تووشی كارەساتێكی سەربازی و سیاسیی گەورە بۆوە.\nدەیەم: ساڵی 2008 بەڕەسمی خوالێخۆشبوو كاك نەوشیروان مستەفا جیابوونەوەی خۆی لە یەكێتی راگەیاند و بزووتنەوەی گۆڕان-ی دروست كرد.\nبەوپێیەی كاك نەوشیروان جێگری سكرتێری گشتیی ی.ن.ك و كەسێكی دیاری ناو ی.ن.ك بوو، دەیان ئەندامی مەكتەبی سیاسی‌و سەركردایەتی و كادیری پێشكەوتووی ی.ن.ك و سەدان كادیری سەربازی و پێشمەرگایەتی و سەدان ئەندامی ی.ن.ك و هەزاران لایەنگر و جەماوەری یەكێتی بەلای بزووتنەوەی گۆڕان-دا برد و كارێكی زۆری كردە سەر سەنگ و توانای یەكێتی، ئەم راستییە زۆر لە هەڤاڵانی سەركردایەتی و ئەندامانی یەكێتی خۆیانی لێ لادەدەن.\nیانزەهەم: بەداخەوە یەكێتی دابەش بووە بەسەر چەند باڵێكدا.\nدوانزەهەم: لەچەند ساڵی رابردوودا بەشێكی تری یەكێتی جیابۆوە.\nسیانزەهەم: یەكێتی لە سنووری دەسەڵاتی خۆی روبەڕوی زۆرترین رەخنەو گلەیی و گازندە بۆتەوە، تەنانەت زۆربەی زۆری ئەو حزب و گروپە سیاسی و رێكخراوەكانی كۆمەڵگەی مەدەنی، لەسنووری ی.ن.ك دروست بوون و هەموو بایكۆت و خۆپیشاندان و روبەڕوبونەوەكان هەر لە سنووری یەكێتی بوون.\nچواردەهەم: لە هەموو كاریگەرتر و قورستر و زەحمەتترو پڕئازارتر ماڵئاوایی سەرۆك مام جەلال بوو كە گەورەترین زیان‌و خەسارەت بوو، هەم بۆ یەكێتی، هەم بۆ كوردو كوردستان و هەم بۆ عیراقیش.\nپانزەهەم: یەكێتی بە دڵنیاییەوە لەسەر ئاستی ئیقلیمی، نەیاری زۆرە و ئەمەش كاریگەری خۆی هەیە.\nهەموو ئەمانە، لە تەمەنی ی.ن.ك گرفت و كێشە و نەهامەتی گەورەن، گەر بە ئینسافەوە مەسەلەكە هەڵسەنگێنین، دەبێ بڵێین، سەیرە یەكێتی ماوە.\nبەداخەوە وێڕای هەموو ئەو كێشە و گرفت و نەهامەتیانەی تووشی یەكێتی هاتوون، هەندێ لە كادیرە باڵاكانە و هەندێ خوارتریش، خراپ سوودیان لە پلە و پایەكەیان وەرگرتووە و تۆمەتی گەندەڵی دراوەتە پاڵیان.\nئەمەش فرسەتێكی باشی رەخساندووە بۆ نەیار و ركابەر و دوژمنەكانی و تەنانەت هەندێ لە كادیر و ئەندامانی خودی یەكێتی-ش، بیكەنە بنێشتە خۆشە و بەردەوام بیدەنەوە بە روویدا و لە هەموو بۆنەیەكدا سوودی لێ ببینن بۆ شكاندن و دژایەتیی یەكێتیی نیشتمانیی كوردستان. راستە ئەوە عەیبەیەكی گەورەیە بۆ یەكێتی و خاڵێكی رەشە لە تەمەنی خەبات و تێكۆشانیدا، بەڵام ناشكرێ یەكێتی لەو چەند كەسەدا بچووك بكەینەوە.\n-یەكێتی، یەكێتیی هەزاران شەهیدی نەمرە.\n-یەكێتی، یەكێتیی هەزاران تێكۆشەری دێرین‌و رێكخستنی تێكۆشەری سەردەمی رژێمی رووخاوی بەعسە.\n-یەكێتی، یەكێتیی هەزاران كەمئەندامی سەنگەرو زیندانی سیاسییە.\n-یەكێتی، یەكێتیی هەزاران پێشمەرگەی دێرین و پێشمەرگەی پاش راپەڕینە.\n-یەكێتی، یەكێتیی ئەو پێشمەرگانەیە كە روبەڕوی داعش بوونەوەو زیاتر لە هەزار شەهیدیان بەخشییە كوردستان.\n-یەكێتی، یەكێتیی هەزاران ژن و پیاو، كچ و كوڕ، گەنج و پیر، مامۆستا و ئەندازیار و كرێكار و كاسب و هونەرمەند و وەرزشكار و رووناكبیر و رۆژنامەنووسە.\n-یەكێتی، یەكێتیی بەشێكی زۆری كەسوكاری شەهیدانی سەنگەرو زیندان و ئەنفال و كیمیابارانەكانە.\n-یەكێتی، یەكێتیی 44 ساڵ خەبات و تێكۆشان و قوربانیدانی دەیان هەزار كوردستانییە، بە ژن و پیاو و كوڕ و كچ و هەموو چینوتوێژەكانەوە.\n-یەكێتی، یەكێتی-یەكەی سەرۆك مام جەلال-ە.\n-یەكێتی، یەكێتی-یەكەی فیدراڵی و پەرلەمان و پارێزەری دیموكراسی و ئەزموونەكەی هەرێمە.\nبۆیە بچووككردنەوەی یەكێتی تەنها لە كەموكورتی و رەخنەكان و چەند كەسێكدا، ناهەقییەكی گەورەیە و زوڵمێكی ئاشكرایە لەم حزبە دەكرێ، بەڵام ناشكرێ تێكۆشەرەكانی یەكێتی، لە كادیر و ئەندام و جەماوەرەكەی، چاو لەكەموكورتییەكان‌و هەڵەكان بپۆشن، بەڵكو دەبێ هیممەتی یەكێتی-یانەی بۆ بكەن و حزبەكەیان بە سەربەرزی و نەبەزیی بهێڵنەوەو بیخەنەوە سەر ئەو راستە رێگایەی سەرۆك مام جەلال نەخشەی كێشاوە، تاكو ئەو ئەركەی لەسەرشانی ئەم یەكێتی-یە بگاتە ئەنجام. چونكە یەكێتی دەوێ كوردستان.


پیـاو‌و ئافرەت؛ هـەریەكەیان هاوسـەری یەكتـرن...چيرۆكه قورئانيه‌كان | ماڵپەری قورئانی پیرۆز\nپیـاو‌و ئافرەت؛ هـەریەكەیان هاوسـەری یەكتـرن...چيرۆكه قورئانيه‌كان\nنووسينى /د.صلاح عبدالفتاح الخالدى //نووسينگه‌ى ته‌فسير///قورئانی پیرۆز حەقیقەتی هەندێك جۆری سیحری سەلماندوە‌و ئاماژەی بۆ توانای سیحرباز كردوە لەو ڕووەوە كە نێوانی مرۆڤ‌و هاوسەرەكەی تێك دەدات. خەڵكی بابلیش سەرپێچییان لە\nئامۆژگارییەكەی (هارووت‌و مارووت) كرد‌و لەسەر پیشەی سیحربازی‌و كارپێ‌كردنی بەردەوام بوون‌و لە بواری ئازاردان‌و زیان گەیاندندا بەكاریان دەهێنا‌و ژن‌و مێردیان پێ لە یەكتر زویر‌و جیادەكردەوە.\nوەك خوا فەرموویەتی: [ﭶ ﭷ ﭸ ﭹ ﭺ ﭻ ﭼ ﭽﭾ]، واتە: ئەو جادووگەرانە شتی وایان لێوە فێردەبوون كە ژن‌و مێردیان پێ لە یەكتر جیادەكردەوە..\nوشەی (المر‌و) واتە (پیاو)، وشەی (المرأە)ش واتە (ئافرەت)، (المرأە)ش مێ‌یینەی (المر‌و)ە. هەروەها بۆ پیاو جگە لە (مر‌و)، (أمرۆ)یش بەكاردێت، بۆ ئافرەتیش جگە لە (مرأە)، (إمرأە)ش بەكاردێت. ئەم وشەیە دوانە(مپنی)ی هەیە‌و، بۆ دوو پیاو دەگوترێت (هذان إمر‌وان) وەك بۆ دوو ژنیش دەگوترێت (هاتان امرأتان). بەڵام كۆ (جمع)یان نیە، بۆیە بە چەند پیاوێك دەگوترێت (هۆلا‌ء رجال) لەجیاتی ئەوەی بگوترێت (هۆلا‌ء امرؤ وصدق). وشەی (زوج)یش كە لە ئایەتەكەدا هاتووە بۆ هەریەكە لە پیاو‌و ژنیش بەكاردەهێنرێت، تەنانەت بۆ هەموو شتێكی هاوتا‌و هاوشێوەی پێكەوەلكاویش بەكاردێنرێت.\nلەم ڕووەوە ئیمام (راغب)ی مامۆستا زمانەوانیی عەرەبی گوتوویەتی: "وشەی (زوج) بۆ تاكی هەر جۆرە جووتێكی هاوتای یەكتر، لەنێر‌و مێ‌ی مرۆڤـ‌و لە ئاژەڵانیش، كە هاوسەرییەكی یەكتری بن بەكاردێت، هەروەها بۆ هەر شتێكی دی، كە جووتیان هەبێت، وەك گۆرەوی‌و پێڵاو‌و نەعل، پاشان بۆ هەر شتێكی دی، كە بە شتێكەوە هاووێنەیان دژی بێت، خواش فەرموویەتی واتە: خوا لە (مەنی)ی باوك‌و دایك دوو جووت نێر‌و مێ‌ی دروست كردوە.. هەروەها خوا فەرموویەتی:، واتە: ئەی ئادەم خۆت‌و هاوسەرەكەت لە بەهەشتا نیشتەجێ بن.\nوشەی (زوجە)ش داتاشراوێكی بێ‌بەهایە‌و كۆ (جمع)ەكەشی (زوجات)ە


پێشمەرگە و سوپای عیراق تاوتوێی هەماهەنگیی لە ناوچەكانی بۆشایی ئەمنی نێوانیان دەكەن\nسەرۆكی ئەركانی وەزارەتی پێشمەرگە و فەرماندەی فیرقەی ١٤ی فەرماندەیی ئۆپەراسیۆنەكانی نەینەوا، تاوتوێی هەماهەنگیی نێوان هێزەكانی پێشمەرگە و سوپای عێراقیان كرد لە ناوچەكانی بۆشایی ئەمنی.\nبەگوێرەی ئەو راگەیەندراوەی كە لە وەزارەتی پێشمەرگەوە بڵاوكراوەتەوە، فەریق روكن عیسا عوزێر، سەرۆكی ئەركانی وەزارەتی پێشمەرگە پێشوازیی لە لیوا روكن عەبدوڵڵا رەمەزان جبوری فەرماندەی فیرقەی ١٤ی فەرماندەیی ئۆپەراسیۆنەكانی نەینەوا و شاندێكی یاوەری كردووە.\nلە راگەیەندراوەكەدا ئاماژە بەوەدراوە، لە دیدارەكەدا شاندی میوان پیرۆزباییان لە فەریق روكن عیسا عوزێر كردووە بەبۆنەی وەرگرتن و دەستبەكاربوونی وەك سەرۆكی نوێی سەرۆكایەتی دەستەی ئەركان لە وەزارەتی پێشمەرگە.\nهەر لە دیدارەكەدا گفتوگۆ دەربارەی هەماهەنگی و پەیوەندییەكانی نێوان وەزارەتی پێشمەرگە و وەزارەتی بەرگریی عێراق كراوە، بەتایبەت لەو ناوچانەی كە بۆشایی ئەمنی هەیە لەنێوان هێزی پێشمەرگە و سوپای عێراقیدا.\nسەرۆكی ئەركانی وەزارەتی پێشمەرگە جەختی لەسەر بەردەوامییدان بە هاوكاری و هەماهەنگی ئەمنی لەنێوان هێزی پێشمەرگە و سوپای عێراق كردووەتەوە، هاوكات دووپاتیشی كردووەتەوە بۆ بەرقەراركردنی ئارامی و سەقامگیریی ناوچەكە، پێویستییان بە كاری هاوبەش و هەمەلایەنە هەیە.


باخان جه‌عفه‌ر؛ شەرەف لە چەند سانتیمێکدا کۆنابێتەوە ! – كولتور مه‌گه‌زین\nباخان جه‌عفه‌ر؛ شەرەف لە چەند سانتیمێکدا کۆنابێتەوە !\nبەردەوام بیر لەوە دەکەمەوە بۆچی لەگەڵ ئەو ھەموو پێشکەوتن و کرانەوەیەی کۆمەڵگە بەخۆیەوە بینیووە، رێژەی کوژرانی ژن لەسەر ناموس کەم نابێتەوە بگرە ساڵ دوای ساڵ زیاد دەکات؟\nپاشان بۆچی ژن لە کۆمەڵگەی رۆژھەڵاتی بەردەوام لە دواکەوتندایە و نەوەی نوێ جیاوازی نییە لەگەڵ چەن نەوەیەک پێش خۆی؟ ھۆکارەکان چین وا دەکات بەردەوام ژن ڕەزامەند بێت بەو بار و دۆخانەی ڕوودەدات؟\nئایا خاوەندارییەتی شەرەفی ژن بۆ باوک و برا ئەگەرێتەوە یان ھاوسەری داھاتوو؟\nدەپرسم ئەو ھۆکارە چییە پیاوێک رادەکێشێت کە منداڵی خۆی بکوژێت لەسەر ناموس؟ دەبێت چ پاڵنەرێک وا لە دایک (مێینەیەک) بکات ھەواھی لە بەرژەوەندی پیاوێک بدات کە رۆڵەکەی کوشتووە! چ بارودۆخێکە وا دەکات پیاوێک بە وەرگرتنەوەی ژیانێک نەبێت توانای دەربازبوونی لەو شەرمە نەبێت؟\nئەمانەو چەندین پرسیاریتر بەردەوام لە مێشکمدا دێن و دەچن, کەچی بێ وڵامە. سەرەتا دەمەوەێ تیشک بخەمە سەر چەمکی نامووس “شەڕەف”.\nناموس(شرف): بریتییە لە کۆمەلێک بەھای ڕەوشتی کە پێکدێت لە ( راستگۆیی، ئەمانەت، ئازاییەتی، شکۆداری… ھتد) چەندین سفاتی جوانیتر، کە لە مرۆڤێکدا کۆدەبێتەوە دەیکاتە کەسێکی بەرێز و خاوەن پێگە لە کۆمەڵگە .\nبەڵام ئایا لە کۆمەڵگەی کوردی شەرەف ھەمان مانای ھەیە؟\nبێگومان نەخێر، لای ئێمە شەرەف دوو لایەنی پێکھێنەری ھەیە.\nیەکەم: وەختێک پیاو شەرەفی بریتییە لە دایک و خوشک و کچ و ھاوسەر و مێینەی بنەماڵەی، تەنانەت ئەگەر کەسێکی( ناراستگۆ، داوێن پیس، دز… ھتد) بێت، ئەوا خۆی بەکەسێکی بەناموس دەزانێت و نابێتە جێی “تانە” لە کۆمەڵگە.\nدووەم: ھەرچی ژنانیشە شەرەفیان ڕاستەوخۆ بەستراوەتەوە بە جەستەیانەوە، لە کاتێکدا کەسێک دەستی بەر ئەم جەستەییە کەوت جگە لە ھاوسەر ھەتا ئەگەر بەویستی خۆشی نەبێت، ئەوا بەر نەفرەتی کۆمەڵگە دەکەوێت و بێ شەڕەفی بەسەردا دەچسپێت.\nڕەفتاری کۆمەڵاییەتی و سیستەمی کۆمەڵاییەتی کۆمەلگەو شێوازی پەروەردەکردنی تاک ڕاستەوخۆ کاریگەری ھەیە لەسەر سەرجەم سیستەمەکانی تری کۆمەلگەو وەک: پەروەردە، ئابوری، سیاسی، رۆشنبیری… ھتد. بۆیە گەر ئێمە ووردبینەوە لە تەواوی بونیادی ئەم سیستەمانە دەبیبین کە تاکی کورد لە چ ئاستێکدایە، بەردەوام تاکی کۆمەڵگەی ئێمە لە دووفاقی ئەژی بەردەوام بەڵێنی شتێک دەدات کە ناتوانێت جێبەجێی بکات و بەرگری لە شتێک دەکات کە خۆی باوەری پێی نییە، لە دەرەوە جۆرێکەو لە ناخەوە جۆرێکی تر. بۆیە بەردەوام ژن باجی ئەم دووفاقییەی داوە بەردەوام ژن بەوە سەرقاڵ و بێدەنگ کراوە کە ژیانی داھاتووت باشتر دەبێت تا لە ماڵی باوکە، چونکە شەرەفی باوک و براکەیەتی رێگەی لێ دەگرن بۆ ھەر جولەو پێش چوونێک دەڵێن کە چویتە ماڵی خۆت و لای ھاوسەری خۆت دەتوانی چیت دەوێت بیکەیت ! لەم کاتەدا ژیانی ژن لە نێوان دووبەرداش ئەبێت وەستان لە بەدی ھێنانی خەون و ئاواتەکانی و چاوەروانی ژیانی داھاتوو کە باشتر بێت، بەڵام دواتر کە ھاوسەرگیری دەکاتتەنھا دەبێت بوەستێ تا مردن ئەمە دەردی ئێمەیە.. ئەمەیە دەردی ژن!.\nکچێک وەختێ باوک و براو خانەوادە داکۆکی لێ نەکات و بەرپرسیارییەتی ھەڵنەگرن لە بەردەم داھاتووی و بەرپەرچ دانەوەی تانەی کۆمەڵگە چۆن ھاوسەر ئەو ئامادەییەی تێدا دەبێت؟\nتا ناموسی نەتەوەیەک لە چەند سانتیمێک تێپەر نەکات، ھەرگیز دەوڵەت و شارستانی، پێشکەوتن و داھێنان بەسەر ئەم بستە خاکە و کۆمەڵگایە نایەت.\nبەشێکی زۆری ئایەتەکانی لە سیستەمی پەروەردەدا هەن توندوتیژی تێدایە


ئازاره‌كانت پیشانی خودا بده » DidiMn\nسەرەتا / ڕاپۆرت/سینەما / ئازاره‌كانت پیشانی خودا بده\nبینەر و فیلم: ئاگەداری درزەکان بن\nئازاره‌كانت پیشانی خودا بده\nلویس بۆنوێڵ جارێكیان گوتبووی: “كاتێک بۆ یه‌كه‌م جار فیلمی پرته‌قاڵی میكانیكیم بینی، حه‌زم لێی نه‌بوو. به‌ڵام دواتر دوای ئه‌وه‌ی چه‌ند جارێكی دیكه بینیمه‌وه، بۆم ده‌ركه‌وت باشترین فیلمه كه ده‌رباره‌ی سه‌رده‌می مۆدێرنه دروست كرابێت.” یەکەم بینینی فیلمی نامه‌یەک بۆ پاشای هیشام زه‌مان هه‌مان حاڵه‌تی بۆ منیش دروست كرد؛ هه‌ر له كاتی ته‌ماشاكردنی فیلمه‌كه‌وه ڕقم له چه‌ند به‌شێكی و هه‌ندێك كاره‌كته‌ری بوو، فیلمه‌كه‌م پێ باش نه‌بوو، نه‌مده‌توانی لینكی په‌یوه‌ندی له‌گه‌ڵ كاره‌كته‌ر و ڕووداوه‌كان دروست بكه‌م. بۆیه فیلمه‌كه‌م به‌گشتی لا باش نه‌بوو، به‌ڵام سینه‌ماتۆگراف و ده‌نگ و ڕووناكیی فیلمه‌كه‌م پێ باش بوو، له هه‌ندێک شوێنیشدا تووشی شۆک ده‌بووم، كه چۆن ده‌رهێنه‌رێكی كورد ده‌توانێت هێنده عاقڵانه فره‌یمه‌كانی دروست بكات و هه‌ستی كاره‌كته‌ره‌كانی به باشی بۆ ئێمه بگوازێته‌وه.\nله یه‌كه‌م بینیندا كاره‌كته‌ری میرزا بێزاری ده‌كردم، پێم وا بوو ئه‌م كاره‌كته‌ره زیاده‌یه و زیان به فیلمه‌كه ده‌گه‌یه‌نێت. به‌ڵام ئه‌مشه‌و گرنگیی ئه‌و كاره‌كته‌ره‌م بۆ ده‌ركه‌وت، كه جارێكی دیكه سه‌یرم كرده‌وه. میرزا ده‌یه‌وێت له ڕێگه‌ی وه‌همێكه‌وه كه خۆی بۆ خۆی دروستی كردووه درێژه به ژیان بدات؛ مرۆڤ كاتێک ته‌مه‌نی هه‌ڵده‌كشێت، ئارام ده‌بێته‌وه، واز له‌و شه‌ڕانه ده‌هێنێت كه له‌گه‌ڵ ژیان و له پێناو ژیان ده‌یانكات، به‌ڵام كاره‌كته‌ری میرزا پێچه‌وانه‌ی ئه‌مه‌یه، میرزا ته‌مه‌نی هه‌ڵكشاوه و به‌ره‌و مه‌رگ ده‌ڕوات، ناچاره بۆ ئه‌وه‌ی نه‌كه‌وێته ناو چاڵی بیركردنه‌وه له مه‌رگ، وه‌همێک ده‌دۆزێته‌وه و تێیدا ده‌ژی. هیشام زه‌مان عاقڵانه ده‌سه‌ڵاتی ئه‌و وه‌همه‌مان پیشان ده‌دات، چیتر وه‌هم شتێكی پڕوپووچ نییه و به‌ڵكو ده‌سه‌ڵاتی هه‌یه و له‌وانه‌شه هێزی ژیان و داهێنان له ناو ئه‌و وه‌همه‌دا خۆیان حه‌شار دابێت. گابرێل گارسیا ماركیز كاتێک یه‌كه‌مین ڕۆمانی خۆی نووسی، زریانی گه‌ڵا، هیچ چاپخانه‌یه‌ک بۆی چاپ نه‌ده‌كرد و گاڵته‌یان پێ ده‌كرد و پێیان ده‌وت باشتره کارێکی دیكه بدۆزیته‌وه، به‌ڵام ماركیز هه‌ر له‌وێدا گوتی: “به‌ڵێن بێت له چل ساڵیمدا گه‌وره‌ترین شاكاری خۆم بنووسم.” ئه‌م قسه‌یه بۆ ئه‌و ته‌مه‌نه‌ی ماركیز وه‌همێكه، به‌ڵام ئه‌م وه‌همه وای لێ ده‌كات بژی و داهێنان بكات و له چل ساڵیدا باشترین كتێبی خۆی نووسی، كه ڕۆمانی سه‌د ساڵ ته‌نهایی بوو. میرزا ده‌یه‌وێت نامه‌یه‌ک بگه‌یه‌نێته پاشای نه‌رویج، ئه‌مه هه‌م بۆ خۆی و هه‌م بۆ بینه‌ر له وه‌همێک زیاتر نییه، چونكه میرزا ده‌زانێت گه‌یاندنی نامه‌یه‌ک كه كوردێكی ئاواره نووسیویه‌تی هیچ كات ناگاته ده‌ستی پاشا، به‌ڵام میرزا ده‌یه‌وێت له‌م ڕێگه‌یه‌وه درێژه به ژیانی ئاواره‌یی بدات. ئه‌م وه‌همه له لایه‌كه‌وه هه‌م ئازاره‌كانی كه‌م ده‌كاته‌وه و هه‌میش له ڕێگه‌ی ئه‌م وه‌همه‌وه درێژه به‌و ژیانه كورته‌ی ده‌دات كه ماویه‌تی.\nكاتێک دوای بینینی فیلمه‌كه له‌گه‌ڵ چه‌ند هاوڕێیه‌ک ده‌رباره‌ی فیلمه‌كه قسه‌مان ده‌كرد، زۆربه‌مان پێمان وا بوو كه كاره‌كته‌ری میرزا كاره‌كته‌رێكی زیاده‌یه و به لابردنی هیچ كێشه‌یه‌ک بۆ فیلمه‌كه دروست ناكات، به‌ڵام له ڕاستیدا وا نییه؛ ئه‌وه‌ی فیلمه‌كه ده‌كات به فیلمێكی باش هه‌ر ئه‌و كاره‌كته‌رسازییه‌یه كه هیشام زه‌مان زۆر به ئاگایییه‌وه خستوویه‌تیه فیلمه‌كه‌یه‌وه. كاره‌كته‌ره‌كانی یه‌ک جۆر له مرۆڤ نین، واته یه‌ک جۆر كاره‌كته‌ری دروست نه‌كردووه، به‌ڵكو چه‌ند جۆرێک له كاره‌كته‌ری جیاواز له یه‌كی دروست كردووه. كاره‌كته‌ری میرزا له ناو وه‌همدا ده‌ژی، وه‌همێک كه دروستی كردووه تاوه‌كو خۆی له مه‌رگ دوور بخاته‌وه. یه‌كێكی تر له كاره‌كته‌ره هه‌ر باشه‌كان كوڕه ئه‌فغانییه‌كه‌یه، دونیای ئه‌م كاره‌كته‌ره له كاره‌كته‌ره‌كانی فیلمه‌كانی ڕۆبێرت بریسن ده‌چێت، مرۆڤێكی زوڵملێكراو و بێچاره، كه‌مدوو و بێده‌نگ، بێده‌نگ به‌رامبه‌ر ئه‌و نایه‌كسانییه‌ی له دونیادا هه‌یه. ئه‌و پێچه‌وانه‌ی كاره‌كته‌ره‌كانی دیكه، بێده‌نگه و هیچ شتێک ناكات به‌رامبه‌ر ئه‌و چه‌وساندنه‌وانه‌ی به‌رامبه‌ری ده‌كرێت. ڕێک له ماریی كاره‌كته‌ری فیلمی باڵتازار و موشێتی فیلمی موشێت ده‌چێت. به‌ڵام دواجار ئه‌م كاره‌كته‌ره بێده‌نگییه‌كه‌ی ده‌شكێنێت و له ناو مزگه‌وته‌كه‌دا ئازاره‌كانی پیشانی خودا ده‌دات، به بڕوای من ده‌بوو هیشام زه‌مان هه‌ر له‌و شوێنه‌دا كه ئه‌م كاره‌كته‌ره ده‌گری بۆ چاره‌نووسی خۆی، بۆ نایه‌كسانییه‌كانی دونیا، بۆ ئه‌و زوڵمه‌ی كه خه‌ڵک و زه‌مه‌ن لێی ده‌كات، كامێراكه‌ی زۆرتر ڕوو بكردایه‌ته ئه‌و، تاوه‌كو ئێمه فرمێسكه‌كانی ببینین.\nته‌نها ڕه‌خنه‌ی من له فیلمه‌كه، هه‌ڵبه‌ت وه‌ك بینه‌رێک، ئه‌وه‌یه هیشام زه‌مان وه‌ک ئه‌وه‌ی په‌له‌ی بێت وه‌هایه، په‌لاماری ژیانی زۆر كاره‌كته‌ری داوه و له زۆر شوێندا پێویستی به‌وه‌یه زیاتر كامێرا له سه‌ر كاره‌كته‌ره‌كان بمێنێته‌وه، كه‌چی نامێنیته‌وه، یان كاتێک كاره‌كته‌ری ژنه‌كه شۆفێری ته‌كسییه‌كه ده‌كوژێت و له ناو شه‌مه‌نده‌فه‌ره‌كدا به ته‌نیا داده‌نیشێت و ده‌گری، ئێمه بۆ ئه‌وه‌ی له گریانی ژنه‌كه تێبگه‌ین، ده‌بوو هیشام زه‌مان ئه‌و فره‌یمه زیاتر ده‌روونیتر پیشانی بینه‌ری بدات؛ ئێمه نازانین ئه‌و ژنه بۆ ده‌گری، ئایا ئه‌و گریانه گریانی كه‌سێكه كه خۆی به تاوانبار ده‌زانێت و كه‌سێكی كوشتووه، یان گریانی كه‌سێكه كه تۆڵه‌ی خۆی له دوژمنه‌كه‌ی كردووه‌ته‌وه؟\nهه‌موو كاره‌كته‌ره‌كانی فیلمه‌كه ئازارێكیان هه‌یه، كه دواجاریش ئازاری هیشام زه‌مان خۆیه‌تی. كۆمه‌ڵێک مرۆڤ بۆ باشتركردنی ژیانیان له وڵاته‌كه‌یان هه‌ڵهاتوون، ده‌یانه‌وێت بژین. به‌ڵام مرۆڤ كاتێک ده‌بێته په‌نابه‌ر شوناسێكی دیكه‌ی بۆ دروست ده‌كرێت، چیتر ئه‌و وه‌ک مرۆڤێكی ئاسایی ناژی، ژیانی پڕ ده‌بێت له دوودڵی و ترس و دڵه‌ڕاوكێ. مرۆڤ كاتێک ده‌بێته په‌نابه‌ر بچكۆله ده‌كرێته‌وه، ئه‌م بچكۆله‌بوونه‌وه‌یه‌ی په‌نابه‌ر هیشام زه‌مان زۆر عاقڵانه و زیره‌كانه له ڕێگه‌ی لۆنگ شۆتێكه‌وه پیشانی ده‌دات. كاتێک زیره‌ک منداڵه‌كه ونده‌كات و له شه‌قامه‌كاندا به دوایدا ده‌گه‌ڕێت، له ڕێگه‌ی پیشاندانی ئه‌م كاره‌كته‌ره‌وه به لۆنگ شۆتێک وامان لێ ده‌كات هیوامان به هیشام زه‌مان هه‌بێت تاوه‌كو فیلمی باشتر ده‌رباره‌ی ئازاره‌كانی مرۆڤی كورد دروست بكات. ئه‌م گرته‌یه هیشام زه‌مان له ده‌رهێنه‌ره كورده‌كانی ئێره جیا ده‌كاته‌وه، چونكه هیشام زه‌مان وه‌ک ده‌رهێنه‌ره‌كانی ئێره ته‌نیا خه‌می بردنه‌وه‌ی خه‌ڵاتی نییه، خه‌می ڕۆیشتن به سه‌ر فه‌رشی سووری نییه. ئه‌گه‌رچی ئه‌مه یه‌كه‌م فیلمی ئه‌و ده‌رهێنه‌ره‌یه كه من دیبێتم، به‌م فیلمه‌یدا هه‌ست به‌وه ده‌كه‌یت هیشام زه‌مان تراژیدیای مرۆڤی كوردی داوه به كۆڵیدا تاوه‌كو له ڕێگه‌ی سینه‌ماوه هه‌م پیشانی خۆمان وه‌كو كورد، هه‌م پیشانی ده‌ره‌وه‌ی بدات.\nئه‌وه‌ی زیاتر دڵخۆشكه‌ره، ئه‌وه‌یه هیشام زه‌مان نایشارێته‌وه كه كورده و شه‌رمیش ناكات كه كورده. لێره هه‌ندێک بینه‌ر تێڕوانینێكی هه‌ڵه‌یان هه‌یه، كه پێیان وایه ده‌بێت ده‌رهێنه‌ر فیلم ده‌رباره‌ی كێشه‌ی مرۆڤ به‌گشتی دروست بكات نه‌ک فیلم ده‌رباره‌ی ئازاری كورد دروست بكرێت. من پێچه‌وانه‌ی ئه‌م بۆچوونه بیر ده‌كه‌مه‌وه، چونكه ئه‌گه‌ر ئێمه ئازاری خۆمان نه‌ناسین ناتوانین ئازاری میلله‌تێكی تریش بناسین و ئازار بچێژین له‌گه‌ڵیدا. كاتێک ده‌رهێنه‌رێكی كورد له ئازاری میلله‌ته‌كه‌ی خۆی تێنه‌گات، ناتوانێت له ئازار و كێشه‌ی جیهان تێبگات، ئێمه بۆیه له ئازاری مرۆڤێكی شاری هیرۆشیما تێده‌گه‌ین، چونكه خۆشمان ئازارێكی وه‌ک هه‌ڵه‌بجه‌مان هه‌یه. پاشان مه‌سه‌له‌ی په‌نابه‌ریش ته‌نیا تایبه‌ت نییه به كورد، به‌ڵكو كێشه‌ی مرۆڤه به‌گشتی؛ كاتێك مرۆڤێک له هه‌ر شوێنێكی ئه‌م دنیایه‌دا هه‌ستی به ئارامی نه‌كرد و وڵاته‌كه‌ی خۆی جێ هێشت ده‌بێت به په‌نابه‌ر له وڵاتێكی دیكه.\nشتێكی دیكه كه بۆ من بووه پرسیار و وای كرد فیلمه‌كه له دوای ته‌واوبوونی له سه‌ر شاشه‌ی سینه‌ما ته‌واو نه‌بێت، گۆڕینی ئاراسته‌ی چاوی كامێرا بوو له زه‌وییه‌وه بۆ ئاسمان. له سه‌ره‌تای فیلمه‌كه‌وه تا كۆتایی چاوی كامێرا له سه‌ر كاره‌كته‌ره‌كانی و شته‌كانی ده‌وروبه‌ریه‌تی، وه‌ک مرۆڤ، خانوو، باڵنده، ئاو و شەمەندەفەر، به‌ڵام له كۆتاییی فیلمه‌كه‌دا ئه‌م ئاڕاسته‌ی چاوی كامێرایه ڕوو ده‌كاته ئاسمان. له‌وه ده‌چێت هیشام زه‌مان بیەوێت به خودا بڵێت: “سه‌یرم كه، شیوه‌نی من شیوه‌نی ئینسانییه.”\nHisham Zaman, Letter to the King, Sarkawt Jabar, The Letter to the King,


وەزارەتی دارایی بڕیارێكی گرنگی دەركرد\nوەزارەتی دارایی بڕیارێكی نوێی دەركرد و تیایدا ڕەزامەندی دەربڕیوە لەسەر خەرجكردنی دەرماڵە بۆ دەرچوانی پەیمانگەی ڕاهێنان و گەشەپێدان بە ڕێژی ٤٥% بەمەرجێك ئەو دەرچوانە تەنها لە وەزارەتی پەروەردەدا بمێننەوە.\nسایتی فەرمی وەزارەتی پەروەردە بڕیارێكی ڕابەر سدیق بریكاری وەزارەتی دارایی و ئابووری حكومەتی هەرێمی بڵاوكردۆتەوە كە ڕۆژی ٦ ی ئەم مانگە دەركردووە و تێیدا ئاماژە بۆ ئەوە كراوە كە ڕەزامەندن لەسەر خەرجكردنی دەرماڵەی بڕوانامە بە ڕێژەی ٤٥% بۆ دەرچوانی پەیمانگای ڕاهێنان و گەشەپێدانی پەروەردەیی.\nوەزارەتی دارایی بۆ خەرجكردنی ئەو بڕە دەرماڵەیە مەرجی ئەوەی هەیە كە ئەو دەرماڵەیە لە چوارچێوەی وەزارەت دەرناچێت و لە كاتی گواستنەوە بۆسەر میلاكی وەزارەتێكی دیكە ئەو ئیمتیازە بۆ كارمەندەكە نامێنێت.\nهەروەها وەزارەتی دارایی ئەوەشی وتووە، كە بەو بڕوانامەیە ناتوانن درێژە بەخوێندن بدەن بۆ ئاستەكانی باڵاتری خوێندن.\nبەپێی یاسا بەركارەكانی حكومەتی هەرێم فەرمانبەرانی دامودەزگا جیاوازەكانی فەرمانگەكانی حكومەتی هەرێم، بەپێی جۆر و كار و ئاستی بڕوانامەكانیان لەلایەن حكومەتی هەرێمەوە دەرماڵەی جیاوازیان بۆ خەرجدەكرێت، جگە لە مووچەی بنەڕەتی.\nئه‌م بابه‌ته 18825 جار خوێنراوه‌ته‌وه


شەڕڤانان بۆ یەکەمجار دیموکرات‌و کۆمارییەکانی ئەمریکایان یەکخست \nبۆیەکەمجارە کۆمارییەکان و دیموکراتەکانی ئەمەریکا لەسەردمی ترەمپدا یەکدەنگبوون ئەوەش دوای بڕیارەکەی تەەمپ بەکشانەوەی لە رۆژاڤای کوردستان. پاڵپشتی کۆماری و دیموکراتەکان بۆ رۆژاڤا بۆ ئەو شەڕە دەگەڕێتەوە کە لەسوریا ئەنجامیاندا بەرامبەر داعش و تێکیانشکاند.\nکۆمارییەکان و دیموکراتەکان زۆرجار لەتێڕوانین بۆ پرسە گرەنگەکان ناکۆکن و دژ بەیەکن، کەمجاریش هەیە بەناچاری کۆک دەبن لەسەر پرسێکی جددیی هەڵوێستبن. بەتایبەتی لەسەردەمی ترەمپدا ئەوە یەکمجارە یەکدەنگن.\nکاردانەوەی سیناتۆرەکانی هەردوولا ترەمپی ناچارکردوە لێدوانەکانی پاشگەزبوونەوەی پێوە دیاربێت. دوێنێ سێشه‌ممه (8ی تشرینی یه‌که‌م) ترەمپ رایگه‌یاند که‌ئه‌مریکا «کورده‌کانی به‌جێنه‌هێشتووه«.\nلەگەڵ ئەوەشدا بڕیاری کشانەوەکەی وا لێکدەدەرێتەوە کە به‌بڕیاره‌که‌ی که پێده‌چێت گڵۆپی سه‌وزی بۆ تورکیا هەڵکردبێت بۆ هێرشکردنه‌سه‌ر شه‌ڕڤانانی کورد له رۆژاڤا، بەڵام فشارو کاردانەوەکان وایانکردوە کە ترەمپ چەندین لێدوانی دژ بەیەک بدات لەوبارەیەوە.\nتره‌مپ له‌سه‌ر کاردانەوەکان وتی «ره‌نگه ئێمه له پرۆسه‌ی به‌جێهێشتنی سوریادا بین، به‌ڵام به‌هیچ شێوه‌یه‌ک کورده‌کانمان به‌جێنه‌هێشتووه، که‌خه‌ڵکێکی زۆر تایبه‌تن و جه‌نگاوه‌ری ئازان.» جه‌ختیشیکرده‌وه که واشنتۆن په‌یوه‌ندییه‌کی گرنگی هه‌یه له‌گه‌ڵ تورکیای ئه‌ندامی ناتۆو هاوبه‌شێکی بازرگانی.\nدوای بڕیارەکەی ترەمپ، لەبارەی کشانەوەی هیزەکانیان لە باکوری سوریا، کاردانەوەیەکی زۆری ناوخۆیی بەدوادا هات، بەجۆرێک هەریەکە لەکۆماریەکان و دیموکراتیەکان یەکدەنگبوون، ئەوەش یەکەمجارە کە سیناتۆرە کۆماری و دیموکراتەکانی ئەمریکا یەکدەنگ دەبن لەسەردەمی ترەمپدا.\nدواتر ترەمپ لەوەڵامی کاردانەوەکاندا وتی «هه‌ر شه‌ڕێکی ناپێویست که به‌ناچاری نه‌بێت له‌لایه‌ن تورکیاوه« ئاکامی «وێرانکارانه‌ی» ده‌بێت بۆ ئابوریی وڵاته‌که.\nکاردانەوەکان بەجۆریک بوون لیندزی گراهام سیناتۆرێکی پەسەندکراوو گوێلێگیراوە لەلایەن ترەمپ، سەبارەت بەکشاندنەوەی سەربازەکانی ئەمەریکا لەسەر سنوری سوریا وتورکیا وەستایەوەو وتی لەگەڵ دیموکراتەکان بەتەماین پرۆژە بڕیارێک دەربکەین لەدوو بڕگە پێکبێت، گەرەنتی پاراستنی ئەو ستاتیۆیەی بارۆس لەهەر هێرشێکی تورکی، ئەگەر ئەوە بکات سزای قورسی بخرێتەسەرێ، دووەمیش هەڵپەساردنی تورکیا لەناتۆ.\nئەم پڕۆژە پێشنیارە لەلایەن هەردوو حزبی گەورەی ئەمەریکا، کۆمارییەکان و دیموکراتەکان، پەسەندە. لەلایەکی دیکەوە کەگرنگە باسی بکەم ، سەرکردەی زۆرینەی ئەنجومەنی پیران میتش ماکونێل لێدوانێکی توندیداو وتی «هەر خۆکشاندنەوەیەکی خێرا لەسوریا، لەبەرژەوەندی روسیا، ئێران ورژێمی ئەسەد دەبێت».\nئەم سیانتۆرە پشتیوانییەکی زۆری ترەمپ دەکات و بە ناڕاستەوخۆ هۆشداریدا بە ترەمپ و وتی «لەسەرەتای ئەمساڵ یاداشتێکمان نووسی کەتێیدا رەخنەی توندمان لەبڕیاری کشانەوەی خێرا لەسوریا گرت، گوتمان کاری لەو جۆرە گروپە تیرۆریستەکان وەک داعش زیندوو دەبنەوە».\nهێزەکانی ئەمریکا لەسوریا دووشەممە (7ی تشرینی یەکەم) دەستیانکرد بەکشانەوە لەناوچە سنوورییەکانی تورکیا، لەپێگە سەرەکیەکان بەدرێژایی سنووری باکوری سوریا دوای ئەوەهات کە کۆشکی سپی رایگەیاند دەکشێتەوە تا رێبدات بەئۆپەراسیۆنێکی تورکیا کەسەرۆک رەجەب تەیب ئەردۆغان وتی ده‌شێت له‌هه‌ر ساتێکدا ئەنجامبدرێت.\nبه‌ڵام پنتاگۆن هۆشداریی دا که‌ئه‌مریکا ئه‌و هێرشه داگیرکارییه په‌سه‌ند ناکات که‌تورکیا هه‌ڕه‌شه‌ی ئه‌نجامدانی ده‌کات له‌باکوری سوریا، چونکه مه‌ترسی ناسه‌قامگیرکردنی ناوچه‌که ده‌بێت.\nوته‌بێژی پنتاگۆن، جۆناسان هۆفمان وتی «له‌گه‌ڵ هاوپه‌یمانه‌کانی ترمان له ناتۆداو هاوبه‌شه‌کانمان له‌هاوپه‌یمانی نێوده‌وڵه‌تیدا کارده‌که‌ین بۆ دووپاتکردنه‌وه له‌تورکیا لەئه‌گه‌ری هێرشێک ده‌شێت ئاکامی ناسه‌قامگیرکردنی هه‌بێت بۆ تورکیا و ناوچه‌که و جێگای تریش.»\nهێزەکانی سوریای دیموکرات (هەسەدە)، هاوبەشێکی سەرەکیی ئەمریکا لەشەڕی دژی رێکخراوی «دەوڵەتی ئیسلامی» (داعش)دا کەکۆنترۆڵی زۆربەی باکوری خۆرهەڵاتی سوریای کردووە، دووشەممە رایگەیاند «هێزەکانی ئەمریکا لە ناوچە سنورییەکانی نزیک بەتورکیا کشانەوە».\nروانگەی سوری بۆ چاودێریی مافەکانی مرۆڤ پشتڕاستیکردەوە کەهێزەکانی ئەمریکا کشاونەتەوە لەپێگە سەرەکیەکانی رەئس عەین و تەل ئەبیەز.\nبەرپرسێکی کوردیش وتی هێزەکانی ئەمریکا دەستیانکردووە بەکشانەوە لەسنوورەکە، بۆ رێگەدان بەهێرشێکی تورکیا، کەهێشتا نازانرێت چەند گه‌وره دەبێت.\nلەم چەند هەفتەیەی رابردوودا تورکیا هێزی پشتیوانیی ناردۆتە سەر سنوورو ئەردغان دووشەممە لەوتەیەکی تەلەفزیۆنیدا وتی ئەو هێرشەی لەمێژە هەڕەشەی ده‌کات ده‌شێت رووبدات «له‌هه‌ر شه‌وێکدا بەبێ هۆشداریدان».\nکۆشکی سپی رایگەیاند»هێزەکانی ئەمریکا پشتوانی یان بەشداریی ئۆپەراسیۆنەکە ناکەن و هێزەکانی ئەمریکا، کە ‹خەلافەت›ی داعشیان له‌ناوچه‌که تێکشکاندووە، چیتر لەو ناوچە دیاریکراوه نامێننەوە.»\nدۆناڵد ترەمپ سەرۆکی ئەمریکا دووشەممە پاساوی بڕیاری کشانەوەی هێزەکانی ئەمریکای لەسەر سنووری سوریا-تورکیا دا بەوەی کەدەبێت ناوچەکە «خۆی چارەسەرێک بدۆزێته‌وه« و ئەمریکا پێویستە «لەم شەڕە بێمانا بێکۆتاییە» دەربچێت.\nبەڵام هاوپەیمانێکی باڵای ترەمپ، سیناتۆر لیندسی گراهام، سەرۆکی لیژنەی دادوەری له‌ئەنجومەنی پیران، دووشەممە وتی داوا لەکۆنگرێس دەکات بڕیارەکەی سەرۆک پێچەوانە بکاتەوەو چاوەڕێی ئەوە دەکات ئەم هەنگاوە «پشتیوانیی بەهێزی هه‌ردوو پارته سه‌ره‌کییه‌که‌ی ئه‌مریکا بەدەستبهێنێت».\nنەتەوەیەکگرتووەکان له‌پەیوەندیدایە لەگەڵ هەموو لایه‌نه‌کان\nئەنقەرە دەڵێت دەیەوێت دەستبەجێ «ناوچەی ئارام» دابمەزرێنێت لەوبەری سنوورەوە، کە پلانی هەیە 3.6 ملیۆن ئاوارەی سوریا کەئێستا لەتورکیان ره‌وانه‌ی ئەو ناوچەیە بکات.\nبەڵام کوردەکان دەڵێن گوایە ئامانجی تورکیا لاوازکردنی بوونی کوردانە لەو ناوچەیە بەگۆڕینی دیمۆگرافیای ناوچەکە بەگەڕاندنەوەی ئاوارەکان کەزۆربەیان عەرەبی سوننەن.\nهەسەدە هۆشداریی دا لەو مەترسیانەی هێرشه‌که‌ی تورکیا بۆ ناوچەکە دەیانهێنێت و بەڵێنی بەرەنگاربوونەوەی هەر هێرشێکی تورکیای دا.\nهەسەدە لە بەیاننامەیەکدا لە تۆڕە کۆمەڵایەتیەکان رایگەیاند «وەک هێزەکانی سوریای دیموکرات، سوورین لەسەر بەرگریکردن لەخاکەکەمان، باجەکەی هەرچەندێک بێت.»\nلەبەیاننامەیەکی دووشەممەدا، هەسەدە رایگەیاند کەهێرشی تورکیا دەستکەوتە سەربازییەکانی دژی داعش پێچەوانە دەکاتەوە بەباجێکی مرۆیی گەورەوەو رێده‌دات بەسەرکردە زیندووەکانی گروپە توندڕەوەکان کۆتایی بەخۆشاردنەوە بهێنن.\nنەتەوە یەکگرتووەکان دووشەممە رایگەیاند که «ئامادەکاری دەکات بۆ خراپترین دۆخ» لە باکوری خۆرهەڵاتی سوریا.\nبەڕێوبەری ناوچەیی کاروباری نەتەوە یەکگرتووەکان لەسوریا، پانۆس مومتزیس وتی «زۆر پرسیاری وەڵامنەدراوە» هەن دەربارەی ئاکامەکانی ئەو ئۆپەراسیۆنە.\nمومتزیس وتی نەتەوە یەکگرتووەکان «لە پەیوەندیدایە لەگەڵ هەموو لایه‌نه‌کان» لە ناوچەکە.\nیەکێتی ئەوروپاش هۆشداریی دا لەوەی ئه‌و هێرشه‌ی تورکیا هه‌ڕه‌شه‌ی پێده‌کات زیاندەگەیەنێت بەمەدەنیەکان و دەبێتەهۆی «ئاوارەیی بەرفراوان»ی خەڵک


بوژانەوەی ‘ناسیۆنالیزمی نوێ’ لەجیهاندا … نەوزاد جەمال – Dengekan\nbyNawzad Jamal\tDecember 2, 2016\tGeneral, Opinion\nبرەوسەندنی ‘ناسیۆنالیزمی نوێ’، دەرکەوتێکە ناکرێ ئەمڕۆ لەسەرکەوتنی کاندیدە سیاسیەکاندا نادیدەبگیرێت. ئەوەی مایەی سەرنجە، رۆژبەرۆژ پارتە راستڕەوە نەژادپەرستەکان لە بەهێزبووندان. گوتاری سیاسی لەهەڵبژاردندا، چەندە ئاوبکات بەئاشی نەتەوەپەرستی و سەروەری خاک و ناسنامەی میلی و بێزاندنی ئەویتری بیانیدا، ئەوەندەش ئەگەری دەرچوونی زێترە.\nلەکاتێکدا زیادەڕەوی نییە ئەگەر بڵێین، سەردەمانێک وشەی ‘ناسیۆنالیزم’ جنێوێکی سیاسی ناحەزبووە. بەشێکی زۆر لەروناکبیران و سیاسییەکان خۆیان لێبەدوورگرتووە. چونکە، ئەم جۆرە بیرکردنەوەیە یەکسانکراوە بەسەرهەڵدانی فاشیزم و نازیزم و راسیزم. ئەو جەنگەکاولکاری و سیاسەتە پاکتاوکردنە نەژادییەی لەژێر پێستی ئەم ئایدۆلۆجیە مەترسیدارەوە هاتۆتەدەر، پەڵەیەکی خوێناوییە لەمێژوودا.\nبەڵام، زۆرمان پێمانوایە کەبیرۆکەی ناسیۆنالیزم هی سەدەیەک لەمەوبەرە. پاش لێکەوتە وێرانکارییەکانی، چووەتە خانەی مێژووەو ئەو پەڕەڕەشەی لەمێژوو هەڵدراوەتەوە. لەکاتێکدا، ئەمڕۆ لەسەر ئاستی جیهان دەرکەوتی سیاسی و سەرکردەگەلێک دەبینین، کە هەمان تەرزی گوتاری سیاسی هیتلەرو مۆسلینی و کێ و کێیان هەیە. بەسەرنجدانی گوتاری سیاسی ‘ترەمپ’و ‘ماری لۆپین'(فەرەنسا)و ‘خێرت ڤیلدەر'(هۆڵەندا)، ‘پوتین’و ئەردۆگان و چەندان کاراکتەری سیاسی لە چین و پۆلەندا، هەنگاریاو نەمساو بەلجیکاو بەریتانیاو سویدو هندستان و هتد… خاڵی هاوبەش و لێکچوویان لەوەدادەبینینەوە کە: ناسیۆنالیزمێکی فاشیستانە لەبوژانەوەدایە.\nسەرهەڵدانەوەو بەجەماوەری بوونی ئەم کاراکتەرە ناسیۆنالیستە نوێیانە، جارێکتر پرسی ئاوابوونی ناسیۆنالیزم زیندوودەکاتەوە. پاڵێوراوەکانی لیستە ناسیۆنالیستە جەماوەریەکان، لەزۆر شوێنی جیهاندا نزیکن لەگەیشتن بەدەسەڵات. لێرەوە، دەبێت سەرهەڵدانەوەی ‘ناسیۆنالیزمی نوێ’ هۆکارو پاڵنەری خۆی هەبێت. ئاخر ناکرێت، دیموکراسی نوێنەرایەتی و دامەزراوەی سیاسی، دەستەبژێر(ئیلیتە)ی سیاسی وابەئاسانی لاوازبن. لەبەرامبەریشدا کاراکتەری پەڕگیر بەدەنگی جەماوەریی و بەهەگبەی خاڵی لەئەزموونی سیاسیەوە، جێگەیان بگرنەوە.\nبزوتنەوەی بریکست-چونەدەرەوەی بەریتانیا لەیەکێتی ئەورپا، بەشێکی دەگەڕێتەوە بۆ گوتاری سیاسەتی ناسنامە. بۆیە، زۆربەی لپارتەکان، باشترین و ئاسانترین رێگە بۆ بەدەستهێنانی پشتیوانی دەنگدەران، ئەمڕۆ پرسی پەنابەرو کۆچبەرو مسوڵمان بەکاردەهێنن. چونکە، باش دەزانن کۆمەڵگەو تاکی ئەورپی لەسیاسەتدا خەمساربووە. سیاسەتی بۆ دامەزراوەی فەرمانڕەوایی بەجێهشتووە. ئیدی، بۆئەوەی ئەو کارەکتەر پۆپولیستیانە بگەنە دەسەڵات، دەبێت پرسی هەستیاری ئاین و نەژاد بکەنە پەیژەی گەیشتن.\nرەنگە، سەیر بێت کە چۆن سیاسیەکی فاشیست لەم سەردەمەو لەوڵاتێکی دیموکراسی و مافی مرۆڤ و پێشکەوتنی زانست و کولتوردا، دەنگی زۆرینە بەرێت. وەلێ، سەیرنییە کەسێتی هاوشێوەی ئەردۆگان لەژێڕ گوتاری سیاسی ‘گێڕانەوەی مەزنێتی بۆ تورکیا’ زیندانەکانی پڕبکات لەنەیارەکانی. سەرۆک ‘پۆتین’ چۆن بۆی دەچێتەسەر کە لەناوجەرگەی خۆرهەڵاتی ناوەڕاستدا، شەڕ لەسەر مانەوەی رژێمی ئەسەدو بەبەهانەی لێدانی داعشەوە شارو وڵات کاولبکات؟ چۆن، کەسێکی وەک ترەمپ، نەریتی دامەزراوەی سیاسی تێدەپەڕێنێت و دەبێتە کاریزمایەکی سیاسی؟\nبەهەمان شێوە، ئەو پرسیارەش راستە؛ ئاخۆ چۆن ‘هیتلەر’و ‘مۆسلینی’ و رژێمە تۆتالیتێرەکان بەئاسانی ملیۆنەها مرۆڤیان کردە قوربانی ئەنگیزەو بیرۆکەی فاشیستی خۆیان؟ وەڵامدانەوەی ئەوەی ئێستە کەلەجیهاندا دەگوزەرێت، ئەو رووبەرەتاریکەی مێژووشمان بۆ رۆشن بکاتەوە. بەڕای سۆسیۆلۆگی ناسراو ‘زیگمۆند باومان'(لەوتارێکدا: ‘چۆن لیبرالیزمی ریگەی بۆ ترەمپ خۆشکرد’ لەماڵپەڕی: socialeeurope.eu/zygmunt-bauman)، تێزەکەی بیرمەندنی ئەڵمانی ‘کارڵ شمید’ تیشکێک دەخاتەسەر ئەوەی چۆن سەرکردەی فاشیست، پشتیوانی جەماوەری بەدەستدەهێنێت.\nلەکتێبی(Political Theology) شمید، پێناسەی هەژموونی دەسەلات/هێز بەرێسای “بڕیاردەر”(decisionist) ناودەبات. هەژموونی دەسەڵات بریتییە لەرێسای بڕیاردان و توانای یەکلاکردنەوەو سەپاندنی. ئەو سەرکردەیەی کە بە بەڵێ و سەرسامی جەماوەر دروشمی ‘یەکێتی گەل’ و ‘یەک دەوڵەت’ و ‘یەک سەرکردە’ بەرزدەکاتەوە، دەتوانێت بەئاسانی خۆی بسەپێنێت. چونکە، بەهەمان میکانیزم هیتلەر لە (1935) توانی رای زۆینە بۆخۆی بەرێت.\nسەرکردەی بڕیاردەر جگەلە گوێڕایەلی جەماوەر هیچیتری ناوێت. کاتێک، بڕیارەکانی هیج رێگرو سنووریێکی بۆ نابێت، وەکچۆن لەسەدەکانی ناوەڕاستدا، فەرمانڕەوایەتی وەک مافێکی خودایی-یەزدانی تەماشا دەکرا. بۆیە، سەکردەی بڕیاردەر، لە رەهاگەری نزیکدەبێتەوەو وەک خودایەک رازی نابێت کاروبارەکەی خۆی بۆ کەس روونکاتەوە. مافی پرسیارکردن و لێپرسینەوەش لەهەموو کەسێک زەوتدەکات و مافی لێپرسینەوە لەهەمووش بەخۆی دەدات. دواجار، بەئاسان باز بەسەر بنەمای جیاکردنەوەی دەسەڵاتەکانی یاسادانان، جێبەجێکردن و قەزاییدا دەدات.\nبیرۆکەی ‘دوژمنسازیی’ خاڵێکیترە کە ‘باومان’ جەختیلێدەکاتەوەو ئاماژە بەتێزێکی ناسراوی بیرمەندی ئیتالی ‘ئومبێرتۆ ئیکۆ’ بەناوی(Making an Enemy ) دەدات. بەڕای ‘ئومبێرتۆ’، هەبوونی دوژمن و نەیار نەک هەر گرنگ و پێویستە بۆ پێناسەکردنی ناسنامە، بەڵکو مەرجە بۆئەوەی پێورەکانی سیستمی بەهایی خۆمان تێپەڕێنین. هاوکات، بەهای خۆمان لەبەرامبەر ئەویتردا نیشانبدەین. ئێمە دوژمنمان پێویستە، تابزانین خۆمان کێین و کێش نین. زانینی ئەمەس، مەرجە بۆ خۆپەسەندیی و متمانە بەخۆ. لەبەرئەوە، ئەگەر دوژمن و نەیاریش نەبێت، دەبێت دایبهێنن و دروستکەین!\nهەمیشە، دوژمن و نەیاریش ئەوانەن کەلەخۆمان جیاوازترو خاوەنی نەریتێکن کە لەهی ئێمە ناچێت! لێرەوە، ئەو دوژمنەی ئەو کارەکتەر سیاسیانە گرەوی لەسەردەکەن، ئەویتری نامۆو بیانییە. جگەلەوەش، ‘خاک و خوێن و نەژاد’ پێکهێنەری سەرەکی ئەم جۆرە ناسیۆنالیزمەن. بۆیە، گۆڕانکارییەکی گەورەدەبینین کە گوتاری سیاسی لەبیرۆکەی هاوڵاتی نیشتمانیەوە، بەرەو بیرۆکەی پیرۆزی خاک دەڕوات و بەپێشمەرجی هاوڵاتیبوونیان دادەنێت. جگەلەوەی دیدیکی رۆمانسیانە بۆ باڵایی نەریتی باوان و ناسنامەی نەتەوەیی لەفۆرمێکی بەرتەسکدا کۆدەکاتەوە.\nئەمڕۆ لەئەورپاو خۆرئاوادا، ئەویتری نامۆی سەرڕەش و موسڵمان، خۆرهەڵاتی و هتد… باشترین میکانیزمی سەنگەر بەهێزکردنی ئەم گوتارە ناسیۆنالیستەیە. بۆنموونە، ‘ئەویتر’ لەسیاسەتی تورکیادا هەمیشە ‘کورد’ی ناجۆربووە. ئەمڕۆ ‘ئەردۆگان’ بەئاسانی هەست بەپشتیوانی خۆی دەکات، چونکە بەناوی لێدانی ئەویتری تیرۆریستەوە، کۆشکی دەسەڵاتی رەها قایمدەکات. بەهەمان میکانیزمیش، سەرکردە فاشیستەکانی جیهان، پاساوی پەنابەر، زۆربوونی بیانی و مەترسی هاتنی ئایینی خۆرهەڵات و خراپی ئابوری و زۆربەی قەیرانەکان دەخەنە ئەستۆی ئەویترێکی بیانیی.\nلەپێناو ئەو دوژمنسازییەشدا، ناسنامەی کولتوری، نەژادو پێست و پاشخانی شارستانی دەکرێتە پاساوی رەوایەتیدان. هەڵبەت، گەڕانەوەی فاشیزم بۆ ناو کایەی سیاسەت بەو ئاسانی و خێراییە، بەڕای نووسەری هۆڵەندی ‘رۆب ریمن’ بۆ شکست و کەوتنی دەستەبژێری سیاسی، قەیرانی کولتوری و رۆحی و مایەپووچی سیستمی پەروەردە دەگەڕێتەوە. ئەمەش هەمان ئەو چرکەساتەمێژووییە کە سەدەیەک لەمەوبەر لەئارادابووە کاتێک گەورە رۆماننوسی ئەڵمانی ‘تۆماس مان’ لەسییەکاندا، هۆشداری سەرهەڵدانی ‘هیتلەر’ی دا. بەڕای ئەو، زەمینە سەرکەوتنی ئەو کارەکتەرە ‘بۆشایی و کەلەبەری دەروونی’یە.\nدیارە، ‘رۆب ریمن’ راکەی ‘نیتشە’ دووبارەدەکاتەوە کەدەڵێت: ‘کاتێک خوێندنوپەروەردە لەوەدا کورتکرایەوە کە تەنها بۆ ئابوری و دەوڵەت باشە’، ئیتر، بۆشایی دەروونی و قەیرانی کولتوری سەرهەڵدەدات. دواجاریش رێگەکە بۆ کەسێکی فاشیست ئاسانە کەجڵەوی دەسەڵات بگرێتەدەست. لەم سۆنگەوە وتەکەی ‘ترەمپ’ لەمانگی (٢)دا شایەتحاڵێکە کەووتی:”من کەمخوێندەوارم خۆشدەوێت”! چونکە، ئەو چینەبەرینە، پشتوپەنایەکی سەرکەوتنین.\nلێرەوە، کە ‘هیتلەر’ بەئاسانی بووە جێگەی متمانەی خەڵکی. لەبەرئەوەی سەر بەدەستەبژێری سیاسی نەبوو. چونکە، خەڵی ئەم چینەی لەقەیرانەکانی ئەڵمانیا بەبەرپرسیار دەزانی. بۆیە، ‘هیتلەر’و ‘ترەمپ’ هەمیشە رەخنەیان لەدامەزراوەی سیاسی دەگرت و خۆیان بەبەشێک لەو سیستمە دانەدەنا. ئەمەش، زەمینەی جەماوەرییانی بەهێزترکرد. شایەنی باسە، کاتێک لەسالانی چلەکاندا ‘تۆماس مان’ سەمینارێکی لەبارەی هیتلەرەوە لەئەمریکا پێشکەشکرد، ئاگاداری کردنەوە لەوەی کە: ‘ئەگەر فاشیزم رۆژێک گەیشتە ئەمریکا، ئەوا ئەوسا بەناوی ئازادییەوە دەبێت’!\nکەواتە، برەوسەندن و سەرهەڵدانەوەی ناسیۆنالیزمی نوێ، بەشێکی بۆ سیاسی فاشیست دەگەڕێتەوە. سەرکردەیەکی رەهاخوازو ئۆتۆکراسی. هاوکات، گەمەکردن لەسەر پەتی دوژمنایەتی خۆمان و لەبەرامبەر ئەوان. و نەتەوەی خۆمان لەسەروو هەموو شتێکەوە. ئەمانە، هەموو رێخۆشکەرن بۆ ئەو بارودۆخە سیاسیەی جیهان ببێتە مەیدانی لەباری ناسیۆنالیستە نوێکان. بەئاشکرا لەزۆر وڵاتی خۆرئاوادا وەرچەرخانێک لە هاولاتیبوونی گەردوون و نیشتمانیەوە، بۆ خوین-خاک و نەژاد گۆڕاوە. هەستی نیشتمانپەروەری ئەرێنی گۆڕاوە بەنەژادپەرستی و بەهەموو بەهانەیەکی فاشیستی پاساودراوەتەوە.\nئیدی، گوتاری داخستنی سنوورەکان بەرووی بیانیەکاندا، باشترین گوێگرو بەڵێی بۆ دەکرێت. لەهەمووشی سەیرتر ئەو پارادۆکسەی ئەم ناسیۆنالیزمە نوێیەیە. بەدیوێکدا لەسەرئاستی نێودەوڵەتی کۆلۆنیالیزمانە فراوانخوازە. لەلایەکیش جەخت لەسەر دەمەزرکردنەوەی ناسنامەی نەتەوەیی و نەژادی خۆی بەداخستنی سنوورەکانییدا دەکات. هاوکات، دەستوەردەداتە بارودۆخی وڵاتانی پاشکەوتوو و پاڵپشتی ستەمکاری سیاسی دەکات. پێدەچێت، ئەو جۆرە وڵاتانە دژبەلێشاوی پەنابەرو کۆچبەربن، بەڵام پێیویستیان بەو زەرورەتی مانەوی ئەو مەترسیە هەیە تاوەک دوژمنی و نەیار لەنیشتمانی خۆیاندا، بۆ بەدەستهێنانی پاڵپشتی جەماوەری سوودی لێوەرگرن.\nسەرنج: وێنەکە ئاماژەیەک بەچەند سەکردەیەکی ناسیۆنالیستی نوێ لەجیهاندا\nPrevious هزری نه‌رم و هه‌ڵاوسانی خود لای سیاسه‌توانی كورد …. محه‌مه‌د ته‌ها حوسێن\nNext حورمەت… پشکۆ ناکام


بەڕێوەبەرایەتی شارەوانی سێ 66.96.144.17166.96.144.17166.96.144.171\nهه‌واڵ و زانيارى\nلاپه‌ره‌ى سه‌ره‌كى هه‌واڵ و زانيارى پرۆژه‌كان ڕێنماییەکان وێنه‌ى پرۆژه‌كان په‌یوه‌ندی\nرێنمایی یه‌كانی دروست كردنی خانوو:\n1- رووبەری زەوی نابێت لە 100 م2 كەمتر بێت\n2- وێنەی تۆماری هەمیشەیی نوێ بێت\n3- چەسپاندنی سنووری بۆ كرا بێت\n4- نەخشەی تەلار سازی پێشكەش بكرێت وە لە لایەن بەشی نەخشەدانان پەسەند بكرێت و فۆرمی رێپێدان وەردەگرێت\n5- رەزامەندی بەرێوەبەرایەتی (ئاو و ژینگە و باج ) لەسەر فۆرمی رێپێدان وەردەگیرێت مۆری هەر سێ فەرمانگەكە لەسەر فۆرمی رێپێدان هەبێت\n6- خاوەن زەوی بەڵێن نامە دەدات كەوا پابەند دەبێت بە نەخشەی پەسەند كراو و رێنمایی یەكان\n7- ئەندازیاری سەرپەرشتیار بەڵێن دەدات كەوا سەرپەرشتی دروست كردنی خانووەكە دەكات\n8- دانانی بارمتە بە بڕی 500،000 دینار\n9- پشكنینە پێویستەكان دەكرێت (بادلۆ ، نهۆمی سەر زەوی ، نهۆمی یەكەم ، نهۆمی دووەم ، كۆتا پشكنین كە هەیكەل تەواو دەبێت)\n10- پاش تەواو بوونی هەیكەلی بینا مۆڵەتی پێ دەدرێت\nرێنمایی دابەش دوو و سێ :-\n1- وێنەی تۆماری هەمیشەیی بە ناوی دوو یا سێ كەس بێت\n2- لە كۆلانەكەی یا لە بلۆكەكە دابەش دوو هەبێت\n3- رووی (واجهە ) لە دابەش دوو نابێت لە (5) م كەمتر بێت ،لە دابەش سێ نابێت رووەكەی لە (6) م كەمتر بێت بۆ هەر خانووێك\n1- پێشكەش كردنی داواكاری دوای ئەوەی خانووەكە چۆڵ دەكرێت\n2- وێنەی تۆماری هەمیشەیی و چەسپاندنی سنوور بێنێت\n3- دوای پشكنین فۆرمی تێكدان وەردەگرێت و رەزامەندی بەرێوەبەرایەتی ئاو و كارەبا وەردەگرێت .بۆ تێكدان\n4- دانانی بارمتە بە بڕی 500،000 دینار\n5- گراستنەوەی پاشماوە بۆ زبڵخانە\n6- هێنانی پشتگیری زبڵخانە بۆ گەرانەوەی بارمتە\n7- گۆرینی وێنەی تۆماری هەمیشەیی لە خانووەوە بۆ زەوی بەتاڵ\nهۆبەی بازرگانی گشت بینا (20 م ، پێشانگا ، باڵەخانە ) دەگرێتەوە\n1- بە پێی شوێنی بازرگانی یەكەی دەبێت كشانەوە بكات\n2- وێنەی تۆماری هەمیشەیی و چەسپاندنی سنووری هەبێت\n3- نەخشەی بینا لە لایەن نوسینگەی ئەندازیاری راوێژكاری دروست بكرێت و گشت مەرجەكانی بینای تیایدا جێ بە جێ بكات و لەلایەن نوسینگەو سەندیكای ئەندازیاران پەسەند بكرێت\n4- گرێبەستی نەخشەسازی و سەرپەرشتیكردن دەهێنێت\n5- لەلایەن بەشی نەخشەدانان ەوە نەخشەی بیناكە پەسەند بكرێت\n6- رەزامەندی لایەنی پەیوەندیدار وەردەگرێت (فەرمانگەی باجی خانووبەرە ،فەرمانگەی ئاوەرۆ ، فەرمانگەی ئاو ، فەرمانگەی دابەشكردنی كارەبا ، فەرمانگەی پۆستەو گەیاندن ، فەرمانگەی شوێنەوار ، فەرمانگەی بەرگری شارستانی ، دەستەی پاراستن و چاككردنی ژینگە )\n7- دوای هێنانەوەی رەزامەندی فەرمانگەكان بارمتەی لێ وەردەگیرێت\n8- بەڵێن نامە لە خاوەن زەوی و ئەندازیاری سەرپەرشتیار و ئەندازیاری دیزاینەر وەردەگیرێ\n9- لەكاتی دروست كردنی بینا بۆ هەر قۆناغێك پشكنین ئەنجام دەدرێت\n10- دوای تەواو بوونی بینا نوسراو دەكرێت بۆفەرمانگەی بەرگری شارستانیو دەستەی پاراستن و چاككردنی ژینگە بۆ رەزامەندی وەرگرتن\n11- دوای تەواو بوونی بینا پشكنینی كۆتایی بۆ دەكرێت مۆڵەتی پێ دەدرێتت\n1- نابێت بەرزی بینا لەسەر (Curb stone ) كربستۆن تا بەرزترین خاڵی بینا كە لە (9م) تێپەر بكات بە تابلۆی رێكلامەوە .\n2- كەرەستەی بەكارهاتوو لە دروستكردنی پێشانگا پێویستە (Stell Structure ) بێت سەقفیش بە شێوازی (Space Frame ) یان (Truss ) بێت وە Sandawichpanel تەنها (footing ) بناغەی كۆنكریتی شیشدار بێت\n3- ناكرێت بە هیچ شێوەیەك لە ژوورەوە هۆڵەكە دابەش بكرێت بە ناوبڕ ( قواگع)\n4- ناشێت بۆ گەراج یان كۆگا یان هۆڵی كۆبونەوەكان تەنها بۆ مەبەستی پێشانگا بەكاربێت..\n5- لە كاتی بەكارهێنانی بۆ هەر مەبەستێكی تر دەبێت مۆڵەتی لایەنی پەیوەندار بهێنێت.\n6- ئەگەر كرێچی بوو ڕزامەندی خاوەن موڵكی هەبێت.\n7- شتایگەری پێش پێشانگاكە تێك نەدات و لە كشانەوەكە نابێت شۆستە بەرز بكات , دەبێت یەك مستەوا بێت وە (3) دار لە پێش پێشانگاكە بچێنێت.\n8- پاك و خاوێنی شەقام و دەوروبەری بپارێزێ پاشماوەكانی پێشانگا فرێ بداتە شوێنی دیاری كراو بۆ فرێدانی پاشماوە( زبڵخانەی كانی قرژاڵە).\n9- پابەندی نەخشەی پەسەندكراو بێت.\n10- دروستكردنی پێشانگا لەسەر هەموو رووبەری دیاری كراو بێت وەك لە وێنەی تۆماری هەمیشەیی دا هاتووە .\n11- ژمارەی رێپێدان و مۆڵەت وە رێكەوتی هەڵبواسێ لە شوێنی كاركردن .\n12- پابەندبوون بە قۆناغەكانی پشكنین .\n13- ئەگەر داواكار پابەند نەبوو بەم ڕێنمییانەی سەرەوە ئەوا بارمتەكەی نادرێتەوە وە مۆڵەتیشی نادرێتێ.\n14- دەكرێت یەك (Office) و مشتملات (مرافق پیاوان + ئافرەتان) بە پێی پێویست دروست بكرێت لە ناو هۆڵەكە بە مەرجێك ڕووبەری نابێت لە (24)م² تێپەڕ بكات وە دەرگای (Office) لە ناو هۆڵ بكرێتەوە وە هیچ دەرگایەك لە دەرەوە نەكرێتەوە.\n15 --- ئەگەر نهۆمی نیوەیی دروست كرد نابێت ڕووبەری 60% ڕووبەری بینا لە نهۆمی سەر زەوی زیاتر بێت وە دەبێت لە بەشی پشتەوەی زەویەكە بێت یەك قالدرمە دروست بكات وە بە هیچ شێوەیەك دەرگای بۆ دەرەوە نەبێت.\nرێنمایی یه‌كانی باڵه‌خانه:\n1- دوای پێشكه‌ش كردنی داواكاری پشكنینی هاوبه‌شی بۆ ئه‌نجام ده‌درێت. ئه‌گه‌ر كێشه‌ی نه‌بێت نه‌خشه‌كه ئه‌هێنێت كه له‌لایه‌ن نوسینگه‌ی ئه‌ندازیاری و سه‌ندیكای ئه‌ندازیاران په‌سند كرابێت\n2- ده‌بێت ( Scale) نه‌خشه‌كان به‌پێی گه‌وره‌و بچوكی نه‌خشه‌كه دروست بكرێت وه‌دوورییه‌كان به‌روونی بنووسرێت كه‌بتوانرێت بخوێندرێته‌وه.\n3- ئه‌گه‌ر رووبه‌ری زه‌وى له ( 300 ) م 2 یان زیاتر بێت دوای كشانه‌وه ده‌بێت گه‌راج دابین بكرێت له‌نهۆمی زه‌وى یان له‌ژێر زه‌مین به‌مه‌رجێك واجهه‌ى له ( 15) م كه‌متر نه‌بێت یان روكن بێت.\n4- ده‌بێت ناوى خاوه‌ن موڵك له‌گه‌ڵ ژماره‌ى پارچه زه‌وى له‌سه‌ر هه‌موو نه‌خشه‌كان بنووسرێت.\n5- ئه‌گه‌ر رووبه‌ری زه‌ویه‌كه له ( 800) م 2 زیاتر بێت یان زه‌ویه‌كه مساگحه ده‌بێت ژێر زه‌مینی هه‌بێت.\n6- ته‌لار نابێت رووبه‌ری له ( 75) م 2 كه‌متر بێت , و ( office) نابێت ڕووبه‌ڕى له (45) م2 كه‌متر بێت..\nسێتی نه‌خشه‌كانی بینا سازى :\nده‌بێت ناوى ئه‌ندازیاری نه‌خشه‌ساز بنووسرێت له‌گه‌ڵ ژماره‌ى موبایل.\n•\tPlan بۆهه‌موو نهۆمه‌كان.\n•\tواجهات و مقطع plan & section له‌گه‌ڵ نووسینی دوورییه‌كان dimension و به‌رزییه‌كانی و وه دیاری كردنی هێلى برین ( خگ المقگع ) له plan و به‌رزى نهۆمی زه‌وى نابێت له ( 4,5 ) م زیاتر بێت له‌ڕوى زه‌وى.\n•\tده‌بێت په‌یژه‌ى فریاكه‌وتن (درج گواری) له‌ژێر زه‌مین و هه‌موو نهۆمه‌كان دیاری بكرێت وه ده‌بێت به‌رزكه‌ره‌وه ( مصعد ) دابنرێت ئه‌گه‌ر له دوونهۆم زیاتر بێت.\n•\tده‌بێت ناو بنووسرێت له‌سه‌ر ژووره‌كان و دوورییه‌كان ( ابعاد ) پێكهاته‌كانی تر دیاری بكرێت.\n•\tده‌بێت ( 2) دانه ( w.c) دابین بكرێت له‌نهۆمی زه‌وى.\n•\tرێژه‌ى كراوه ده‌بێت له 25% كه‌متر نه‌بێت له‌هه‌موو نهۆمه‌كان جگه له‌ژێر زه‌مین كه ته‌نها كشانه‌وه‌ى له‌سه‌ره.\n•\tژووری محوله ده‌بێت دیاری بكرێت له‌نهۆمی زه‌وى یان له ژێر زه‌مین به‌دوورییه‌كانی ( 3 * 5) م.\n•\tنابێت پلیكانه له كشانه‌وه بێت.\nپه‌يامى شاره‌وانى په‌يامى شاره‌وانى\nدروست كردنی شەقامێكی (40)م لەنزیك شاری فیوچەر لەسەر رێگای هەولێر پیرمام\nکردنەوەى چەند شەقامێک لە گەڕەکى هەولێرى نوێ بەشێوەى ڕاستەوخۆ\nCopyright © 2013 Erbil Directorate of Municipality 3. All rights reserved.\nMinnesota Vikings Jerseys Wholesale Football Jerseys Authentic Shop China Jerseys Wholesale NHL MLB NBA Jerseys From China Minnesota Vikings Jerseys Cheap James Harden Houston Rockets Nike Swingman Jersey White Buy Soccerworld Jerseys for Cheap Jose Altuve Jersey Cheap: Texans Elite Limited Game Authentic Womens NFL Jerseys Cheap NFL Jerseys From China American League Yankees #99 Aaron Judge Blue Youth 2017 MLB All-Star Game Home Run Derby Jersey on sale